text:
POLIISI e Kyengera esazeeko ennnyumba omusula abajaasi ba UPDF abasoba mu bataano, n’egyaza olw’abatuuze okubalumiriza nti baabalumbye mu maduuka gaabwe emisana ttuku ne babanyaga ku mudumu gw’emmundu.
Obunkenke buno bwabadde Kyengera mu zooni ya Wakimese ku Lwokubiri, ab’obuyinza okuli n’aba Militale ne bakwata abajaasi basatu n’abakyala babiri ababadde mu nju eno ate abalala ne badduka. Kigambibwa nti abajaasi bano bakulirwa Major mu magye nga mu bubbi buno ku Lwokubiri, baatandikidde ku dduuka lya Salimah Nsereko (Ailah Stationers)eritunda ebikozesebwa mu ssomero ne bamunyagako 200,000/- ku mmundu.
Yagambye nti abajaasi abaamubbye aludde ng’abalaba era emisana nga bambala ngoye zaabulijjo ate ekiro ne bambala yunifoomu era baasoose kulawuna kitundu. “Ku ssaawa nga 7:00 ez’emisana, omu ku bo yayingidde edduuka lyange n’ahhamba nti nnyabo obwedda mbadde nkulaba ng’otunda, ssente zo ziruwa? Ne ndowooza nti asaaga.
Yaggyeeyo pisito n’agikuba ku mmeeza n’ankaka okuggyayo 200,000/- ze nabadde nkozeewo n’azitwala,” Sulaima bwe yategeezezza. Aduumira poliisi y’e Nsangi, Henry Kisubi yagaanyi okwogera amannya g’abajaasi abaakwatiddwa ne kye baazudde ekituufu wabula yategeezezza nti aba Militale okujja mu kitundu kye teyasoose kukimanyaako era yagenze okutuukawo nga bakuba bantu kibooko.
Ssentebe w’ekitundu, Experito Ganaggwa Kiwanuka, yagambye nti naye teyasoose kumanya kiriwo okutuusa lwe yawulidde ng’abantu bakaaba olw’abajaasi okubakuba. “Nnannyini nju eno mmumanyi, ye Dancun Twinomujuni, era okusooka mubadde mubeeramu mukyala we naye mbadde sikitegeeranga nti yavaamu ne muyingiramu abajaasi,” Ganaggwa bwe yategeezezza. Abaakwatiddwa bakuumirwa mu nkambi e Makindye.
Akulira bambega ba Poliisi mu Kampala South, Benon Ayebare, ye yakulidde okwaza ennyumba ne basanga kkaadi eyamenyekamu ey’amagye eri mu mannya ga Kihuka ng’eraga nti yaliko ku misoni e Somalia. Ebirala mwabaddemu olupapula olwajjuzibwako ebya densite, liisiti ya kaadi mu mannya ga “Mushanga Cooperative Savings and Credit Society”, Olupapula kwe baakeberera emmotoka ekika kya Isuzu Forward nga March11, 2010 ssaako layini nnya eza MTN. Baasanzeemu n’akapapula akalagirira abantu gye bagenda okulondera nga kali mu mannya ga Mate Kihuka.


c: text/html

text:
Chapter 10
1 Awo Abafirisuuti ne balwana ne Isiraeri: abasajja ba Isiraeri ne badduka Abafirisuuti ne bagwa nga battiddwa ku lusozi Girubowa.
2 Abafirisuuti ne bacocca Sawulo ne batabani be; Abafirisuuti ne batta Yonasaani, ne Abinadaabu, ne Malukisuwa, batabani ba Sawulo.
3 Awo olutalo Sawulo ne lumugendera bubi, abalasi ne bamutuukako; neyeeraliikirira olw'abalasi.
4 Awo Sawulo n'agamba oyo eyatwalanga ebyokulwanyisa bye nti Sowola ekitala kyo onfumitire ddala nakyo; abatali bakomole abo baleme okujja ne banswaza. Naye eyatwalanga ebyokulwanyisa bye n'agaana; kubanga yatya nnyo. Sawulo kyeyava addira ekitala kye n'akigwako.
5 Awo eyatwalanga ebyokulwanyisa bye bwe yalaba Sawulo ng'afudde, era naye n'agwa ku kitala kye n'afa.
6 Sawulo n'afa bw'atyo ne batabani be bonsatule; n'ab'omu nnyumba ye bonna ne bafiira wamu.
7 Awo abasajja bonna aba Isiraeri abaali mu kiwonvu bwe baalaba nga badduse, era nga Sawulo ne batabani be bafudde, ne baleka ebibuga byabwe ne badduka; Abafirisuuti ne bajja ne babibeeramu.
8 Awo olwatuuka olw'okubiri, Abafirisuuti bwe bajja okwambula abattiddwa, ne basanga Sawulo ne batabani be nga bagudde ku lusozi Girubowa.
9 Ne bamwambula, ne baddira omutwe gwe n'ebyokulwanyisa bye, ne batuma mu nsi y'Abafirisuuti enjuyi zonna, okutwala ebigambo ebyo eri ebifaananyi byabwe, n'eri abantu.
10 Ne bateeka ebyokulwanyisa bye mu ssabo lya bakatonda baabwe, ne basimba omutwe gwe mu ssabo lya Dagoni.
11 Awo ab'e Yabesugireyaadi bonna bwe baawulira byonna Abafirisuuti bye bakoze Sawulo,
12 abazira bonna ne bagolokoka ne baggyayo omulambo gwa Sawulo n'emirambo gya batabani be, ne bagireeta e Yabesi, ne baziika amagumba gaabwe wansi w'omwera e Yabesi, ne basiibira ennaku musanvu.
13 Bw'atyo Sawulo n'afa olw'okusobya kwe kwe yasobya Mukama, olw'ekigambo kya Mukama ky'ataakwata; era kubanga yalagulwa eri eyaliko omuzimu, okumubuulizaamu,
14 n'atalagulwa eri Mukama: kyeyava amutta, n'akyusa obwakabaka eri Dawudi mutabani wa Yese.

robotstxt: allowed

filter: keep


text:
Essuula 3
1 Kale Omuyudaaya asinga atya? oba n'okukomolebwa kugasa ki?
2 Kugasa nnyo mu bigambo byonna: eky'olubereberye kubanga baateresebwa Katonda bye yayogera.
3 Kubanga kiba ki abamu bwe bataba na kukkiriza, obutakkiriza bwabwe buliggyawo obwesigwa bwa Katonda?
4 Kitalo: nedda, Katonda abeerenga wa mazima, naye buli muntu abeerenga mulimba; nga bwe kyawandiikibwa nti Obeere n'obutuukirivu mu bigambo byo, Osinge bw'osalirwa omusango.
5 Naye obutali butuukirivu bwaffe bwe butenderezesa obutuukirivu bwa Katonda, tunaayogera tutya? Katonda talina butuukirivu aleeta obusungu? (Njogera mu buntu.)
6 Kitalo: kubanga, (bwe kiba bwe kityo), Katonda alisalira atya ensi omusango?
7 Naye amazima ga Katonda bwe geeyongera okulabika olw'obulimba bwange ye n'aweebwa ekitiibwa, nze kiki ekinsaliza omusango nate ng'omwonoonyi
8 era kiki ekitulobera okwogera (nga bwe tuwaayirizibwa, era ng'abamu bwe boogera nti tugamba) nti Tukolenga ebibi, ebirungi biryoke bijje? abo okusalirwa omusango kwa nsonga.
9 Kale kiki? ffe zisanze okusinga bo? Nedda n'akatono: kubanga tusoose okuwawaabira Abayudaaya era n'Abayonaani nti bonna bafugibwa kibi;
10 nga bwe kyawandiikibwa nti Tewali mutuukirivu n'omu;
11 Tewali ategeera, Tewali anoonya Katonda;
12 Bonna baakyama, baafuuka batasaana wamu; Tewali akola obulungi, tewali n'omu;
13 Omumiro gwabwe ye ntaana eyasaamiridde; Balimba n'ennimi zaabwe; Obusagwa bw'embalasaasa buli wansi w'emimwa gyabwe:
14 Akamwa kaabwe kajjudde okukolima n'okukaawa:
15 Ebigere byabwe byanguwa okuyiwa omusaayi;
16 Okuzikirira n'obunaku biri mu makubo gaabwe;
17 So tebamanyanga kkubo lya mirembe:
18 Tewali kutya Katonda mu maaso gaabwe.
19 Naye tumanyi nga byonna amateeka bye googera, gagamba abo abalina amateeka; buli kamwa konna kazibibwe, n'ensi zonna zibeereko omusango eri Katonda:
20 kubanga olw'ebikolwa by'amateeka alina omubiri yenna taliweebwa butuukirivu mu maaso ge: kubanga amateeka ge gamanyisa ekibi.
21 Naye kaakano awatali mateeka obutuukirivu bwa Katonda, obutegeezebwa amateeka ne bannabbi, bulabisibwa;
22 bwe butuukirivu bwa Katonda olw'okukkiriza Yesu Kristo eri bonna abakkiriza; kubanga tewali njawulo;
23 kubanga bonna baayonoona, ne batatuuka ku kitiibwa kya Katonda;
24 naye baweebwa obutuukirivu bwa buwa lwa kisa kye olw'okununulibwa okuli mu Kristo Yesu:
25 Katonda gwe yassaawo okuba omutango, olw'okukkiriza omusaayi gwe, okulaga obutuukirivu bwe, olw'okuleka ebibi ebyakolebwanga edda, Katonda ng'agumiikiriza;
26 okulaga obutuukirivu bwe mu biro bino: alyoke abeere omutuukirivu era ng'awa obutuukirivu akkiriza Yesu.
27 Kale okwenyumiriza kuli luuyi wa? Kwaziyizibwa. Kwaziyizibwa n'amateeka gafaanana gatya? ga bikolwa? Nedda: naye n'amateeka ga kukkiriza.
28 Kyetuva tubala ng'omuntu aweebwa obutuukirivu lwa kukkiriza awatali bikolwa bya mu mateeka.
29 Oba Katonda, Katonda wa Bayudaaya? era si Katonda wa ba mawanga? Weewaawo, era wa ba mawanga:
30 oba nga Katonda ali omu, aliwa obutuukirivu abakomole olw'okukkiriza, n'abatali bakomole olw'okukkiriza.
31 Kale amateeka tugaggyawo olw'okukkiriza? Kitalo: nedda, tuganyweza bunyweza.


text:
Chapter 5
1 Awo Kiramu kabaka w'e Tuulo n'atuma abaddu be eri Sulemaani; kubanga yawulira nga bamufuseeko amafuta okuba kabaka mu kifo kya kitaawe: kubanga Kiramu obw'edda yayagalanga Dawudi.
2 Sulemaani n'atumira Kiramu ng'ayogera nti
3 Omanyi Dawudi kitange nga teyayinza kuzimbira linnya lya Mukama Katonda we ennyumba olw'entalo ezaamwetooloola enjuyi zonna, okutuusa Mukama lwe yabateeka wansi w'ebigere bye.
4 Naye kaakano Mukama Katonda wange ampadde emirembe enjuyi zonna; tewali mulabe newakubadde akabi akajja.
5 Era, laba, nteesezza okuzimbira erinnya lya Mukama Katonda wange ennyumba, nga Mukama bwe yagamba Dawudi kitange nti Mutabani wo gwe nditeeka ku ntebe yo ng'adda mu bigere byo ye alizimbira erinnya lyange ennyumba.
6 Kale nno lagira bantemere emivule ku Lebanooni; n'abaddu bange banaabanga wamu n'abaddu bo era ndikuwa empeera olw'abaddu bo nga byonna bwe biriba by'oligamba: kubanga omanyi nga ku ffe tekuli n'omu alina amagezi okutema emiti okwenkana ab'e Sidoni.
7 Awo olwatuuka Kiramu bwe yawulira ebigambo bya Sulemaani, n'asanyuka nnyo n'ayogera nti Mukama yeebazibwe leero awadde Dawudi omwana ow'amagezi okufuga eggwanga lino ekkulu.
8 Awo Kiramu n'atumira Sulemaani ng'ayogera nti Mpulidde by'ontumidde: naakolanga byonna by'oyagala eby'emiti egy'emivule n'emiti egy'emiberosi.
9 Abaddu bange baligiggya ku Lebanooni ne bagiserengesa ku nnyanja: era ndigisengeka okuba ebitindiro okuyita ku nnyanja okugenda mu kifo ky'olindaga, era ndiragira okugisumululira eyo, naawe oligiweebwa: era olikola kye njagala bw'onoowanga emmere ey'ab'omu nnyumba yange.
10 Awo Kiramu n'awa Sulemaani emiti egy'emivule n'emiti egy'emiberosi nga byonna bwe byali bye yayagala.
11 Sulemaani n'awa Kiramu ebigero by'eŋŋaano obukumi bubiri okuba emmere ey'ab'omu nnyumba ye, n'amafuta amalongoofu ebigero amakumi abiri: bw'atyo Sulemaani bwe yawanga Kiramu buli mwaka.
12 Mukama n'awa Sulemaani amagezi, nga bwe yamusuubiza; ne waba emirembe eri Kiramu ne Sulemaani; ne balagaana endagaano bombi.
13 Awo kabaka Sulemaani n'asolooza abantu mu Isiraeri yenna; abaasoloozebwa ne baba abasajja obukumi busatu.
14 N'abasindikanga e Lebanooni, buli mwezi kakumi mu mpalo: baamalanga omwezi ku Lebanooni, n'emyezi ebiri ewaabwe: era Adoniraamu ye yali omugabe w'abo abaasoloozebwa.
15 Era Sulemaani yalina obukumi musanvu abaasitulanga emigugu, n'obukumi munaana abaatemeranga ku nsozi;
16 obutassaako baami ba Sulemaani abakulu abaalabirira omulimu, enkumi ssatu mu ebikumi bisatu, abaafuga abantu abaakola omulimu.
17 Kabaka n'alagira ne batema ne baggyayo amayinja amanene, amayinja ag'omuwendo omungi, okussaawo emisingi gy'ennyumba n'amayinja amabajje.
18 Abazimbi ba Sulemaani n'abazimbi ba Kiramu n'Abagebali ne bagalongoosa, ne bategeka emiti n'amayinja okuzimba ennyumba.


text:
Added 19th February 2016
Akutte bendera ya FDC, Dr. Kizza Besigye bamuggalidde.
KABAKA Ronald Muwenda Mutebi II atutte Omulangira Richard Ssemakookiro mu Lutikko e Namirembe n’abatizibwa era...
ROSE Nakayiza ow’e Nkumba -Kavundira alula. Awonye okuttibwa omusajja gwe yasanze n’akambe ku ssaawa 8:00 ez’emisana....
ABAZIGU bataayizza omutuuze w’e Kyebando mu Kisalosalo ku luguudo lwa Northern Bypass ne bamunyaga oluvannyuma...
MUNNAMATEEKA w’omu Kampala Denis Nyombi addukidde ewa Kaliisoliiso wa Gavumenti ng’asaba wabeewo okunoonyereza...
Eza pool bazongeddemu ebirabo


text:
Abassomesa abegatira mu kibiina kyabwe ekya Uganda National Teacher's Union-UNATU bavumiridde eky'omugenzi Polof, Lawrence Mukiibi eyatandikawo amassomero ga St. Lawrence okuzaala ng'akamyu nga weyafiridde ng'abaana beyakazaala basuuka mu 70 mu bakyala abenjawulo.
Okusinzira ku Ssabawandiisi w'ekibiina ekyo James Tweheyo, Omugenzi ayongedde okwasaza abassomesa kuba kyeyakola okutabaza waaya mu bakyala abenjawulo kivoola eddini ye, obuyigirize kwe yafiridde nga Polofesa n'abazadde okweyongera okutya okukiriza abaana babwe, okwesemberaza abasomesa.
Mungeri y'emu agambye nti kimenya amateeka, omussomesa yenna gwe basindikira abaana okubayigiriza ate okwekyusa nabayigiriza okwesa empiki ng'abamu ku bakyala, kigambibwa nti bali baana ku massomero ge.
Like us on Facebook for more News, Pics, Videos, Events, Promos & lots of fun stuff..


text:
Isomo 1
Amakuru Amarungi Nigo Gaha?
1. Makuru ki agarukuruga hali Ruhanga?
Ruhanga n’agonza abantu begondeze omu nsi. Habwokuba agonza muno abantu, akahanga ensi n’ebintu byoona ebigirumu. Omu kasumi akatali kahara naija kwihaho ebintu byoona ebirukubonabonesa abantu, abahe obusinge okwehinguliriza ensi yoona.
Tiharoho gavumenti erasoboire kwihaho omwaga, oburwaire, n’okufa. Baitu haroho amakuru amarungi. Omu kasumi akatali kahara Ruhanga naija kwihaho gavumenti z’abantu, omu kiikaro kyazo agarremu eye. Abantu boona abaraaba hansi y’obulemi obu nibaija kusemererwa omu businge obwingi n’obwomezi oburungi.
2. Habwaki amakuru ganu gaina kutebezebwa omu bwangu?
Okubonabona nikwija kuhwaho hanyuma ya Ruhanga okwihaho abantu ababi boona. (Zefaniya 2:3) Ekyo kiribaho ddi? Ekigambo kya Ruhanga kikoleka ira ebintu ebirukutuntuza abantu hati. Ebintu ebibi ebiroho omu nsi hati nibyoleka ngu akasumi ka Ruhanga okugira eki y’akoraho kali haihi.
3. Kiki eki tusemerire kukora?
Tusemerire kwega hali Ruhanga nituraba omu Kigambo kye, Baibuli. Baibuli n’esisana ebbaruha ekuruga hali taata ow’engonzi. N’etugambira omulingo ogw’okutungamu obwomezi oburungi hati, n’obwomezi obutahwaho omu kasumi ak’omu maiso. Abantu abamu tibarukwija kusemererwa kurora n’otunga obukonyezi kwetegereza Baibuli. Baitu ekyo tiwakukikirize kukulemesa kumanya omulingo ogw’orukusobora kutungamu obwomezi obutahwaho.
Manya Ebirukukiraho
Saba Okwegesebwa Baibuli Okwa Busa
Habwaki Osemerire Kwega Baibuli?
Obukaikuru n’obukaikuru bw’abantu okwehinguliriza ensi batungire eby’okugarukamu omu bikaguzo ebikuru kuruga omu Baibuli. Wakugondeze n’ebyaawe bigarukwemu?


text:
Bino wandyagadde okubisoma mu %%?
Baani Leero Abakola Yakuwa by’Ayagala?
Katonda by’Ayagla Bye Biruwa?
Katonda by’Ayagla Bye Biruwa?
Katonda ayagala tubeere mu mirembe era nga tuli basanyufu emirembe gyonna mu nsi erabika obulungi ennyo!
Kyokka oyinza okwebuuza nti, ‘Ekyo kinaasoboka kitya?’ Bayibuli egamba nti Obwakabaka bwa Katonda bujja kusobozesa ekyo okubaawo, era Katonda ayagala abantu bonna okuyiga ebikwata ku Bwakabaka obwo n’ebyo by’agenda okutukolera.—Zabbuli 37:11, 29; Isaaya 9:7.
Katonda ayagala tube bulungi.
Nga taata omulungi bw’ayagaliza abaana be ebirungi, ne Kitaffe ow’omu ggulu ayagala tubeere basanyufu emirembe gyonna. (Isaaya 48:17, 18) Asuubiza nti, “oyo akola Katonda by’ayagala abeerawo emirembe gyonna.”—1 Yokaana 2:17.
Katonda ayagala tutambulire mu mpenda ze.
Bayibuli egamba nti Omutonzi waffe ayagala ‘okutuyigiriza amakubo ge’ tusobole ‘okutambulira mu mpenda ze.’ (Isaaya 2:2, 3) Alina abantu ‘abayitibwa erinnya lye’ b’ataddewo okumanyisa by’ayagala mu nsi yonna.—Ebikolwa 15:14.
Katonda ayagala tube bumu nga tumusinza.
Okusinza okw’amazima tekwawulayawula mu bantu, wabula kusobozesa abantu okuba obumu era n’okulagaŋŋana okwagala okwa nnamaddala. (Yokaana 13:35) Baani leero abayigiriza abantu buli wamu engeri gye bayinza okuweereza Katonda nga bali bumu? Osabibwa okusoma akatabo kano osobole okubamanya.
Yiga Ebisingawo
Saba Okuyigirizibwa Bayibuli ku Bwereere
Okwetooloola ensi yonna, Abajulirwa ba Yakuwa bamanyiddwa ng’abantu abayigiriza abalala Bayibuli ku bwereere. Laba engeri gye bakikolamu.
Saba Okuyigirizibwa Bayibuli ku Bwereere
Bayibuli eyambye abantu bangi nnyo okwetooloola ensi yonna okufuna eby’okuddamu mu bibuuzo bye beebuuza. Naawe wandyagadde okumanya Bayibuli ky’eyigiriza?
BIKI BYE TUYIGA MU BAYIBULI?
Obulamu bulibeera butya ng’ensi emaze okufuuka olusuku lwa Katonda?


text:
MINISITA omubeezi ow’ebyobuvubi, Ruth Nankabirwa atongozza akakiiko okukunga abalunzi b’ebyennyanja mu Kiboga
EKINYONYI ekyagudde e Kiganda mu Disitulikiti y’e Mubende nga kiriko obuuma obutategeerekeka kisattizza abatuuze
BWANAMUKULU w’ekigo ky’e Naggalama akunze Abakristu okukola ennyo beekulaakulanye n’okwagazisa abaana eddiini.
Abavubuka b’e Kasenyi beeyamye okukozesa bodaboda ze baafunye okulwanyisa obwavu.
IDD AL ADHUHA (Eno ye IDD Abasiraamu gye basalirako ebisolo nga balaga okutya n’obugonvu bye balina eri Allah). Idd eno ebaawo ku nkomerero y’ennaku...
Omuvubuka Saidi Matovu yakwatiddwa poliisi y’e Katwe ng’ayambadde ebyambalo by’amagye nga kigambibwa nti abyeyambisa okutulugunya abantu n’okubabbako ssente....
MINISITULE y’ebyettaka erangiridde nga bw’egenda okuggala ofiisi ekola ku ttaka lya mayiro okumala ennaku ttaano kisobozese ebyapa byonna okussibwa ku...
ABATUUZE ku byalo okuli Kamuli, Ddambwe ne Masuliita mu Wakiso beekalakaasizza ne basimba ebitooke, kasooli n’okutema ebikata bya lumonde mu kkubo nga...
OMUKAZI ow’ettima yajagalazza ekibuga Kamuli bwe yayiye ku mwana we ow’emyaka omusanvu ebbinika ya caayi ayokya ng’amulanga okumuleetera chapati nga teziri...
ABAKULEMBEZE ba LC mu muluka gw’e Bukasa-Muyenga katono bakubaganire mu lukiiko olwetabiddwamu Meeya wa Munisipaali y’e Makindye, Dr. Ian Clarke olw’obutategeeragana...
09 Jul 2017
09 Jul 2017
09 Jul 2017
09 Jul 2017
09 Jul 2017


text:
DR. Stella Nyanzi agambye nti tagenda ‘’kupowa’’ kukozesa bigambo bizitowa kuba mukazi Muganda ate Nnalongo nga n’ebigambo by’abakozesa (abamu bye bayita eby’obuwemu) ssi ye yabigunjaawo, yasanga Abaganda babikozesa n'okubyogera lwatu mu lujjudde ne mu kwalula abalongo.
‘’Ssi nze nagunjaawo ebigambo bino. Etta…, emb… , okufumita… .Bigambo birungi bye tuludde nga tukozesa mu lulimi olulungi Oluganda. Ssi nze Muganda asoose okubikozesa. Nnasanga babikozesa misana ttuku era tubiyimba ne mu nnyimba z’abalongo. Ngenda kusigala nga nkozesa olulimi lwange nga bwenjagala kuba ddembe lyange,’’ Nyanzi bw’agambye.
N'ayongerako :
‘’ Ssirwanyisa gavumenti. Gavumenti yandiwoomye nnyo ffe ng’abakazi ne ‘tusi..………. naye etuliisa maanyi’’. Agenze maaso n’okuyimba ezimu ku nnyimba z’abalongo ezirimu ebigambo ebikaawa ng’omususa. Kyokka agamba nti ssi mulabe wa gavumenti wabula ajagala naye yennyannyamule etandike okuwa abawala paadi ez’obweereere nga Pulezidenti Museveni bwe yasuubiza mu kalulu era bw’enaakikola ng’apowa.
Ayise bannamawulire ku Hotel Africana mu Kampala okunnyonnyola kaweefube gw’aliko n’abantu abalumirirwa abaana abawala naddala abasoma okuweebwa paadi ez’obwereere eyatuumibwa ‘’ Pads4GirlsUg’’ ky’agamba nti gavumenti egaanyi okukikola mu bugenderevu.
Abadde n’omulung’amya wa kampeyini, Ruth Muganzi ne munnamateeka we Lilian Drabu.
Kaweefube ono yatandika Nyanzi lwe yayitibwa ku kitebe kya bambega e Kibuli okunnyonnyola ku lulimi lwe, era abakazi ne batandika okukung’aanya paadi n’ensimbi z’okugulira abawala abasoma paadi bazibagibire ku bwereere.
Baakakung’aanya ssente obukadde 33 era paadi bagenda bazigabira abaana b’amasomero ng’abawala abasoba mu 3,000 be bakazifunako. Kaweefube waakumala omwaka mulamba okuva ku March 8 , 2017 okutuusa ku lunaku lw’abakyala olw’omwaka ogujja March 8, 2018.
Nnyanzi era asoomoozezza abamuyita omulalu nti balage ke beekoleddewo mu nsi n’agamba nti ye yasoma alina diguli ey’okusatu (PHD) ng’abamu ku bamulumba ne ssiniya ey’okuna tebAakwasaamu. N’agamba nti akuzizza n’abaana be .
Agambye nti tayinza kukkiriza gavumenti kumukebera mutwe era ssi mukugu mu ndwadde za bwongo kwesalirawo nti ‘’mulalu’’ olw’ebigambo by’ayogera.
Ku ky’okugamba nti alumba abakulembeze, Dr. Nyanzi agambye nti ayagala batuukirize bye baasuubiza.
‘’ Bwe ng’amba nti Pulezidenti ‘gundi bugundi’’ mba ssiwemudde. Tetusobola kuwamba gavumenti ne bwe tukwata paadi enkozese ne tuzikasukira .. …. Tasobola kuva mu buyinza,’’ bw’agambye.
Kwe kusomooza gavumenti etandikewo ekkolero lya paadi ezituume amannya g’abantu b’eyagala era awaddeyo eby’okulabirako by’amannya ago nga yagasimbulizza kuva ku mannya ga Pulezidenti ne famire ye.
Wabula awaanye Besigye nti bw’aba amwogerako amuyita ‘’nnannansi mpomerevu (sweet pineapple).


text:
ABATUUZE mu muluka gwa Bwaise III basabye abakulembeze baabwe okuperereza KCCA eggulewo essomero lya St. James C/U P/S eryaggalwa olw’amazzi agaali galyanjaaliramu buli nkuba lwe yatonnyanga.
“Ssebo omumyuka wa Meeya ne bakansala abaana baffe basiiba ku kyalo okuva essomero lya ‘Bonnabasome’ KCCA bwe yaliggala.
Essomero lye tusinga okwetaaga”, abatuuze bwe baasabye abakulembeze. Bino baabyogeredde ku kabaga kansala wa Bwaise III, Ssaka Wamala Kalyowa ke yakoze okwebaza abalonzi mu Bokasa Zooni ku Lwomukaaga n’asuubiza abatuuze nga bw’agenda okukola ekisoboka essomero liggulwewo.
Ssaka yabasabye okuwagira pulojekiti y’okugaziya omwala gwa Lubigi okumalawo amataba mu Bwaise. Amyuka meeya w’e Kawempe Ismail Ntale yagambye nti, essomero lijja kuggulwawo.


text:
ABATEMU baayingiridde omukazi asula yekka mu nju ne bamusogga ebiso, ebyamusse ne badduka. Ettemu lino litabudde abatuuze kuba omukazi gwe basse si mugagga nti alina ebintu ne basaba poliisi esitukiremu enoonye abatemu.
Betty Ate, 38, abadde abeera ku kyalo Kitoolo, Najjembe mu disitulikiti y’e Buikwe, yattiddwa mu kiro ekyakeesezza eggulo ng’abatemu tebalina kintu kyonna kye baatutte. Omugenzi abadde asula yekka mu muzigo gwe yapangisa, ku kyalo kwe bamuzaala okuva bwe yanoba ewa bba. Abatuuze bagamba nti omugenzi abadde talina mulimu gwa nkalakkalira gw’akola okuggyako okunoga amayirungi n’agatunda.
Kyokka abadde amanyiddwa nti awoomerwa omwenge ng’abantu bano batera okubeera nabo. Omuwala gwe babadde bakola naye, Suzan Namusisi yagambye nti, yakedde okugenda okuzuukusa Ate, nga bwe baabadde bakkaanyizza eggulolimu kyokka yakanze kumuyita nga tamuddamu. “Nga wayiseewo ebbanga, nawaliriziddwa okusindika oluggi, era nneekanze okulaba ng’omukono gwe gujjudde omusaayi”, Namusisi bwe yategeezezza.
N’agamba nti teyasoose kutegeera nti afudde wabula yayise abantu bamutaase bamutwale mu ddwaaliro, kyokka baagenze okumutuukako ng’afudde. Abatuuze baayise poliisi y’e Lugazi eyazze n’eyingira mu nju omulambo mwe gwabadde n’egutwala mu ggwanika mu ddwaaliro ly’e Kawolo.
Poliisi yaggyeeko abantu sitetimenti okuzuula ekyabaddewo n’okubayamba mu kubuuliriza kwabwe. Omugenzi yabadde n’ekiwundu ku mukono n’ekisambi kyokka nga n’ensingo yabadde erabika nga gye baanyodde.
Okuttibwa kwa Ate, kutiisizza abatuuze kuba abatemu tebalina kintu kyonna kye baatutte nga newankubadde ennyumba za mizigo abantu abaliraanyeewo tewali yawulidde ng’obutemu bukolebwa.


text:
Sing Along Lyrics
Kilungi
by Rema Namakula
View Rema Namakula's Profile Download the MP3
Lyrics by mp3jaja.com Arhhh Yeahhhh Ohhhh Hmmmmm D-King Music Aliwa, Oyo ambudabuda Obutawela Yamanya Yeka Ela Yamanyi bwensula Byona Ekinsanyusa Ampa Ekitibwa Buli kimu kyakola Wa Maanyi Ne kyinsanyusa Takoola Bampaane Omukwano Mungi Nga Ogwono Ye Mulungi Ansaana Nze Ye... Woo Huu Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Nkusaba Onekumile Tobusabusa Onesiige Ebitwawula Byekengere Ohhh Ohhh Byo Byewale Omukwano Wegutyo Gubamu Obuwommu Kasta omanya Nti Bwegutyo Awo Ebilungi Mwebiva Omukwano Mungi Nga Ogwono Ye Mulungi Ansaana Nze Ye... Woo Huu Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Buli byonkolela Nsiima Ohhh Mukwano, Nsiima Ela telibayo Akusinga Yegwe Yantwalaaaaa Ahhhhh Ebilala Mpulila biwulile Nga bogera Naye Nze Manyi Byona Ebilungi Byonkoledde Ela Byonkolela Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Buli Kilungi Kyenkola Mba Nkikolela Gwe Nabuli kilungi Kyokola Leero, Oba okikola Ku Lwange Lyrics by mp3jaja.com Nkusaba Onekumile Ohhh Onesige Ebitwawula Byekengele Ohhh Ohhh Byewale Ohhh Ohhh Eh E Ehh


text:
BW’OYOGERA erinnya Kezekia Sseggwanga Musisi, mu bantu abakuze mu myaka, nga bagoberezi ba muzannyo gw’omupiira mu Uganda, tekikwetaagisa kweyongera kumunnyonnyola.
Okuggyako ng’oyogera ku kiti kye ekirala eky’ebyobufuzi! Mu kuziika omugenzi Sseggwanga, abantu ab’enjawulo bangi abaamwogeddeko nga munnabyamizannyo ate munnabyabufuzi.
Eyaliko Sipiika w’Olukiiko lwa Buganda, Kaddu Sserunkuuma yagambye nti yasisinkana Sseggwanga mu 1969 n’abeera mukwano gwe n’amuyingiza ne mu bukulembeze bw’omupiira n’okugwagala okutuusa kati.
Omubaka Betty Nambooze Bakireke, yagambye nti ky’ajjukira ku Sseggwanga, abadde ayagaliza era akutte ku bantu bangi n’ajjukiza nti ye amawulire yagatandikira mu lupapula lwa Munno ate Sseggwanga ng’ali mu lupapula lwa Ngabo.
Olumu bakama be baamutuma okubaako by’abuuza Sseggwanga era bwe yatuukayo ne boogera, Sseggwanga n’alaba omuwala omuto omugezi ennyo.
‘Amangu ago yampeerawo amagezi obutadda mu Munno ne nneegatta ku Ngabo era n’antendeka n’ebyaddirira byonna mmwenyumirizaamu’, Nambooze bwe yategeezezza.
Kezekia Sseggwanga Musisi yazaalibwa mu 1928, nga kitaawe yali omugenzi Misusera Bukulu eyali omusawo omutendeke.
Mu 1937, yatandika okusoma ekibiina ekisooka mu Namiryango Boys era mu bamu ku baali mikwano gye, ye mutabani w’eyali Omulamuzi wa Buganda, Matayo Mugwanya, eyayitibwanga Mulo.
Sseggwanga okumanya nga yayagala omupiira okuva mu buto, yanyumya nti olumu baatolokanga ekiro mu kisulo ne banne okw’omwezi ne bagenda mu kisaawe ne basamba omupiira era kino kya baagobya mu ssomero ne banne abalala bana.
Oluvannyuma lw’okugobwa e Namiryango, kitaawe yamutwala e Namunnoona ewa Fr. Sparters Ssebbanja gye yasomera okutuuka mu kibiina ekyokuna.
Ng’ali mu maka gano, yatandika okulaba bannabyabufuzi nga bakunnaana naddala abo abeegattiranga mu kibiina kya Bataka Bbu.
Mu kiseera kino ng’akyali mulenzi muto, yafuna omukisa n’asisinkana abantu abaali bannabyabuzi ab’amaanyi mu Buganda mu kiseera ekyo, ng’omugenzi Ssemakula Mulumba eyajjanga ne yeetaba mu nkiiko z’okutema empenda Uganda okwefuga.
Buli Lwamukaaga baagendanga mu maka ga Lwanga Kabazzi Miti nga nayo ebeerayo enkunnaana z’ebyobufuzi era nga nazo zikwata ku byakwefuga olwo atandika okunyumirwa ebyobufuzi ku myaka emito.
Mu 1944, Sseggwanga yeegatta ku ssomero lya Aggrey Memorial eryali litandikiddwaawo abasomesa abeediima mu King’s College Budo olw’Omuzungu okugaana okutimba ekifaananyi kya Kabaka Muteesa II.
Mu 1949, Sseggwanga yava mu Aggrey n’agenda e Kenya ne yeegatta ku ttendekrero lya Nairobi Commercial College gye yakugukira mu Lungereza n’okubala ebitabo.
Mu 1951, omwami eyali akulira essomero lya Aggrey yalivaamu oluvannyuma lw’okukwatibwa Abazungu ne bamuwannangusiriza e Mbale bwe yadda n’atandika essomero e Kyebando ku lw’e Gayaza.
Yawa Sseggwanga omulimu gw’okumubalira ebitabo n’okumukubira ebiwandiiko mu tayipu.
Oluvannyuma yafuna omulimu mu gavumenti mu kitongole ky’ebyobusuubuzi.
Mu 1952, Sseggwanga yalekawo omulimu n’agenda e Kenya ne yeegatta ku lutalo lwa Mau-Mau nga Bannakenya balwanirira obwetwaze, era ne bawangula.
Ng’atuuse e Kenya, yatandikawo ekibiina ekigatta abayizi era ekibiina kino kyakolagana n’ekibiina kya Kenya African Union ekyalwanirira obwetwaze bwa Kenya.
Mu 1957, Sseggwanga ng’ali mu kibuga Nairobi, yakunga Bannayuganda abaali mu Kenya ne baaniriza Ssekabaka Muteesa II mu kitiibwa bwe yayitirayo okugenda e Zanzibar okukyalira Sultan waayo, ekyewuunyisa ennyo abantu baayo engeri Abaganda gye baalagamu Kabaka waabwe essanyu.
Emyaka gya 1960 we gyatandikira, Sseggwanga yali amaze okufuukira ddala munnabyabufuzi era yayingira ekibiina kya UPC ng’ali wamu n’omugenzi Grace Ibingira.
Mu 1964, Sseggwanga ne banne baatandika okukiraba nti Milton Obote yali atandise okuva ku mulamwa ne batandikirawo okumulwanyisa.
Baatondawo ekiwayi ekiyitibwa UPC-Buganda ekyakulirwanga Ibingira baggyeko Obote kyokka baalemwa okutuukiriza enteekateeka yaabwe era bonna abaagirimu Obote yabakwata n’abaggalira abalala ne badduka mu ggwanga abamu ne battibwa.
EBYEMIZANNYO
Sseggwanga y’omu ku baatandikawo ttiimu ya Express ng’ali wamu n’omugenzi Jolly Joe Kiwanuka.
Mu 1967, yalondebwa ku bwassentebe bw’ekibiina ekifuga omupiira mu Kampala, y’omu ku baatandikawo CECAFA ekitwala omupiira mu East Afrika ne Central era n’agikulemberako mu 1973.
Y’omu ku baali mu nteekateeka z’okuzzaawo emipiira gy’ebika bya Buganda nga bakulemberwa Omulangira Badru Kakungulu mu 1987.


text:
Omukulembeze W’eggwanga Yoweri Kaguta Museveni asabye ekibiina ky’amawanga amagatte okwongera amaanyi mu kulwanyisa obutabanguko mu ggwanga lya Congo ne South Sudan,obuviriddeko omuwendo gw’ababundabunda okweyongera mu Uganda.
Museveni agamba nti obukulembeze obubi obwesigamizibwa ku kusosola mu mawanga, enzikiriza n’ebikolwa ebyekiyekera, saako obutujjju byebiviriddeko omuwendo gw’ababundabunda okweyongera.
Ye Ssaabawandiisi w’ekibiina ky’amawanga amagatte atendereza ekikolwa kya Uganda ekyokusembeza ababundabunda.
Posted 23 hours 2 min ago..


text:
Abakulira ekitongole ekivunanyizibwa okukuuma ebibira ekya NFA bukya balya myungu olwaleero balidde butanga, ababaka ba paalimenti babataddeko akazito nga babanenya okwesulubabba omulimu ogwabakwasibwa.
Ababaka abatuula ku kakiiko akalondoola emirimu gy’ebitongole bya gavumenti, bakunyizza abakulu abo nti bazze mu kutunula ng’ebibira bisaanawo.
Ababaka banokoddeyo ekibira Zoka gavumenti ky’eyagala okuwaayo balimeko ebikajjo, kwe kubuuza aba NFA nti babeera wa nga gavumenti esalawo ku nsonga ng’ezo.
This post was syndicated from NBS TV. Click here to read the full text on the original website.
Follow us on twitter @theugandatoday


text:
Yuda
1 Nze Yuda, omuddu wa Yesu Kristo era muganda wa Yakobo,+ mpandiikira abo abaayitibwa,+ Katonda Kitaffe b’ayagala era abakuumibwa basobole okubeera ne Yesu Kristo:+
2 Okusaasirwa n’emirembe n’okwagala ka bibongerweko.
3 Abaagalwa, wadde nga nnali nfuba nnyo okubawandiikira ebikwata ku bulokozi bwaffe ffenna,+ nnalaba nga kyetaagisa okubawandiikira, mbakubirize okulwanirira ennyo okukkiriza+ okwaweebwa abatukuvu omulundi ogumu. 4 Ensonga lwaki mbawandiikira eri nti abantu abamu abaayogerwako edda mu Byawandiikibwa nti balisalirwa omusango bebbiridde ne bayingira mu mmwe. Abantu abo tebatya Katonda, bafuula ekisa kya Katonda waffe eky’ensusso okuba ekyekwaso eky’okwenyigira mu bikolwa eby’obugwagwa,*+ era si beesigwa eri oyo atulinako obwannannyini, Mukama waffe, Yesu Kristo.+
5 Newakubadde nga bino byonna mubimanyi bulungi, njagala okubajjukiza nti, wadde nga Yakuwa* yanunula abantu okuva mu nsi ya Misiri,+ oluvannyuma yazikiriza abo abataalaga kukkiriza.+ 6 Ne bamalayika abaaleka ebifo byabwe ebituufu bye baalina okubeeramu,+ yabasiba emirembe n’emirembe mu kizikiza ekikutte, nga balindirira omusango ogw’oku lunaku olukulu.+ 7 Ate era, n’abantu b’omu Sodomu ne Ggomola n’ebibuga ebyali biriraanyeewo bwe baakola nga bo, ne bayitiriza okukola ebikolwa eby’obugwenyufu* ne bakozesa emibiri gyabwe mu ngeri etali ya mu butonde,+ baabonerezebwa n’omuliro ogutaggwaawo ne baba ekyokulabirako gye tuli.+
8 Wadde ng’ebyo byonna byaliwo, abantu abo beerimbalimba,* boonoona omubiri, banyooma ababakulembera, era bavuma ab’ekitiibwa.+ 9 So nga Mikayiri+ malayika omukulu+ bw’atakkiriziganya na Mulyolyomi ku bikwata ku mulambo gwa Musa,+ teyamusalira musango ng’amuvuma+ naye yamugamba nti: “Yakuwa* k’akunenye.”+ 10 Naye abantu bano bavumirira ebintu byonna bye batategeera;+ balinga ensolo ezitalina magezi, era beeyisa ng’ensolo mu bintu byonna bye bakola,+ bwe batyo ne beeyonoona.
11 Zibasanze, kubanga bakutte ekkubo lya Kayini+ era baddukidde mu kkubo ekkyamu erya Balamu+ olw’okwagala okufuna empeera, era bazikiriridde mu bigambo bya Koola+ eby’obujeemu.+ 12 Bano ze njazi eziri wansi mu mazzi abaliira awamu nammwe ku bijjulo by’ab’oluganda,+ basumba abeeriisa bokka awatali kutya,+ bire ebitali bya nkuba embuyaga by’ezza eno n’eri;+ miti egitabala bibala ng’ekiseera kyagyo kituuse, egifiiridde ddala* ne gisimbulwa; 13 mayengo g’oku nnyanja ageefuukuula ne gabimba ejjovu, ng’ejjovu lino bye bikolwa byabwe ebiswaza,+ mmunyeenye ezitali mu kkubo lyazo, eziterekeddwa ekizikiza ekikutte emirembe n’emirembe.+
14 Enoka+ ow’omusanvu mu lunyiriri lwa Adamu naye yabalagulako bwe yagamba nti: “Laba! Yakuwa* yajja ne bamalayika be abatukuvu mitwalo na mitwalo,+ 15 okulamula abantu bonna,+ n’okusingisa omusango abo bonna abatatya Katonda olw’ebintu byonna ebitali bya butuukirivu bye baakola, n’olw’ebintu byonna ebibi aboonoonyi abatatya Katonda bye baamwogerako.”+
16 Abantu bano batolotooma,+ beemulugunya olw’embeera gye balimu, bakola ng’okwegomba kwabwe bwe kuli,+ era emimwa gyabwe gyogera ebigambo eby’okwewaana era bawaanawaana abalala olw’okwagala okubaako bye beefunira.+
17 Naye mmwe abaagalwa, mujjukire ebigambo ebyayogerwa edda abatume ba Mukama waffe Yesu Kristo, 18 bwe baabagambanga nti: “Mu kiseera eky’enkomerero walibaawo abasekerezi nga bagoberera okwegomba kwabwe okw’ebintu ebitali bya butuukirivu.”+ 19 Bano be baleetawo enjawukana,+ bali ng’ensolo,* tebafaayo ku bya mwoyo.* 20 Naye mmwe abaagalwa, mwezimbire ku musingi ogw’okukkiriza kwammwe okutukuvu ennyo, era musabe nga mulina omwoyo omutukuvu,+ 21 musobole okwekuumira mu kwagala kwa Katonda,+ nga bwe mulindirira okusaasira kwa Mukama waffe Yesu Kristo okunaabasobozesa okufuna obulamu obutaggwaawo.+ 22 Ate era, mweyongere okusaasira+ abo ababuusabuusa;+ 23 mubawonye+ nga mubakwakkula mu muliro. N’abalala mweyongere okubasaasira, nga mukikola mu kutya, era nga mukyawa n’ekyambalo omubiri kye gwasiiga amabala.+
24 Katonda asobola okubakuuma ne muteesittala era ne muyimirira mu maaso g’ekitiibwa kye nga temuliiko kamogo+ era nga muli basanyufu nnyo, 25 Katonda omu yekka Omulokozi waffe, atulokola okuyitira mu Yesu Kristo Mukama waffe, aweebwe ekitiibwa, obukulu, amaanyi, n’obuyinza okuva edda n’edda ne kaakano era n’emirembe n’emirembe. Amiina.


text:
Sing Along Lyrics
Akatono Tono
by Rema Namakula
View Rema Namakula's Profile Download the MP3
Lyrics by mp3jaja.com Reverb, Nyina akubuuzo bambi mwaatu Maze akaseela nga nkakumye Ngela manyi nti akadde mwatu, kajja tusisikane mu nkubuze nkubuuze mu akabuuzo obeela otya naye gwe, wemba siliwo gwe wawelwako ka chai ne ba saawo sukaali nebelabila akajjiko, notetekanya nyaabo Ahh ahh nonyenya nyenya naye ng'apaana eyo yembeela ssebo, wemba enno obutiki tiki nebwebubeela kumi nosikayo essimu nompelezza, "halo" nze nenzilaamu, "honey, nkumissinga baby" gwe nonzilaamu, "totya" olwo nenguma omutima Akantu ako, Akatono tono Okalaba nga'katono tono Munange Akatono tono Nze mpa, Mpa Kolaba nga'katono tono Kolaba nga'katono tono Munange Akatono tono Nze mpa, Mpa Okuva kumacha lwewagenze Nebwe kaba ka message ku whatsapp Nkagumila kko nga nkalinze Akafananyi kko ngo'li mu office ka selfie picture ne ka kiss obba kale ka message ku messenger akamega wo enjovu, kaba katono tono ako ke kakukuunyi Njagala nti woba ondese nga toli nange just say akadakiika bwekaati, kaamu nze maziima kankubulile okuuva kati leero omaanye nti obwo bwebundya bwebundya bwebundya baby Akantu ako, Akatono tono Okalaba nga'katono tono Munange Akatono tono Nze mpa, Mpa Kolaba nga'katono tono Kolaba nga'katono tono Munange Akatono tono Nze mpa, Mpa Lyrics by mp3jaja.com Nince Henry the writer Kwekuwwangala ne siwubaala Bwebwo bwendoota nensula nga nenswanta Kwekuwwangala ne siwubaala Bwebundya Bwebwo bwendoota nensula nga nenswanta Bwebundya Okuva macha lwewagenze Bwebundya Bwebundya Akabuguumu kko nga nkakumye Bwebundya Bwebundya Temperature meter nge'linye Bwebundya Bwebundya Njagala nti woba ondese nga toli nange just say akadakiika bwekaati, kaamu nze maziima kankubulile okuuva kati leero omaanye nti obwo bwebundya bwebundya bwebundya baby Akantu ako, Akatono tono Okalaba nga'katono tono Munange Akatono tono Nze mpa, Mpa Kolaba nga'katono tono Kolaba nga'katono tono Munange Akatono tono Nze mpa, Mpa Lyrics by mp3jaja.com


text:
Abatuuze Balumirizza Amagye Okubagoba Ku Ttaka
Minister omubeezi owe Kibuga kampala nga ye Mubaka omukyala wa Mubende Benny Namugwanya alabudde abakulira enkambi za magye eziri e Mubende okukomya okukozesa amagye ga UPDF okusengula abantu kuttaka.
Namugwanya abadde kukyalo Kilwanyi mu Gombolola ye Butorogo gyasisinkanide abatuuze okuva kubyalo 16 mumuluka gwe Kilwanyi mwebalopede minister nga amagye ga UPDF bwegabagoba ku ttaka ekigye minister mu mbeera.
This post was syndicated from NBS TV. Click here to read the full text on the original website.
Follow us on twitter @theugandatoday
Leave a Reply
Be the First to Comment!


text:
Ddala Sitaani Gyali?
Bayibuli ky’egamba
Yee, Sitaani gyali. Ye “mufuzi w’ensi,” kitonde kya mwoyo. Yafuuka mubi era n’ajeemera Katonda. (Yokaana 14:30; Abeefeso 6:11, 12) Bayibuli etuyamba okumanya ebikwata ku Sitaani okuyitira mu mannya g’emuwa n’engeri gy’emwogerako:
Sitaani, kitegeeza “Omuziyiza.”—Yobu 1:6.
Omulyolyomi, kitegeeza “Ayogera eby’obulimba ku balala.”—Okubikkulirwa 12:9.
Omusota, kikozesebwa mu Bayibuli okutegeeza “Omulimba.”—2 Abakkolinso 11:3.
Omukemi.—Matayo 4:3.
Omulimba.—Yokaana 8:44.
Si ye ndowooza embi eri mu bantu
Abamu bagamba nti Sitaani y’endowooza embi eri mu bantu. Kyokka, Bayibuli eyogera ku mboozi eyaliwo wakati wa Katonda ne Sitaani. Katonda atuukiridde era taliimu ndowooza mbi yonna, n’olwekyo tasobola kuba nga yali ayogera na ndowooza mbi eyamulimu. (Ekyamateeka 32:4; Yobu 2:1-6) Ate era, Sitaani yakema Yesu ataalina kibi kyonna. (Matayo 4:8-10; 1 Yokaana 3:5) N’olwekyo, Bayibuli eraga nti Sitaani ddala gyali era nti si ye ndowooza embi eba mu bantu.
Kyanditwewuunyisizza okuba nti abantu bangi tebakikkiriza nti Sitaani gyali? Nedda, kubanga Bayibuli egamba nti Sitaani akozesa obulimba okutuukiriza ebigendererwa bye. (2 Abassessalonika 2:9, 10) Akakodyo akamu k’akozesa kwe kuleetera abantu okulowooza nti taliiyo.—2 Abakkolinso 4:4.
Ebintu ebirala eby’obulimba ebyogerwa ku Sitaani
Obulimba: Lusifa lye linnya lya Sitaani eddala.
Amazima: Ekigambo ky’Olwebbulaniya ekivvuunulwa “Lusifa” mu Bayibuli ezimu, kitegeeza “ayakaayakana.” (Isaaya 14:12) Ennyiriri eziriranyeewo ziraga nti ekigambo ekyo kyakozesebwanga ku bakabaka b’e Babulooni, Katonda be yali ow’okuzikiriza olw’amalala gaabwe. (Isaaya 14:4, 13-20) Ekigambo “ayakaayakana” kyakozesebwanga okusekerera bakabaka b’e Babulooni oluvannyuma lw’okuwangulwa.
Obulimba: Katonda akozesa Sitaani okusalira abantu omusango.
Amazima: Sitaani mulabe wa Katonda; si muweereza we. Sitaani Omulyolyomi aziyiza era awaayiriza abantu abaweereza Katonda.
Yiga Ebisingawo
Kiki Ddala Bayibuli Ky'Eyigiriza


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
1 Olw’okuba waliwo bangi abafubye okukuŋŋaanya ebigambo eby’amazima bye twakkiriza mu bujjuvu,+
2 nga bwe byatuweebwa abo abaalaba ebintu bino+ era abaalangirira obubaka okuva ku ntandikwa,+
3 ow’ekitiibwa Tewofiro+ nange nnasalawo okukuwandiikira ebintu bino nga bwe biddiriŋŋana, kubanga nnabinoonyerezako n’obwegendereza okuviira ddala ku ntandikwa yaabyo,
4 osobole okukakasa ebintu bye wayigirizibwa.+
5 Mu biseera bya Kerode,+ kabaka wa Buyudaaya, waaliwo kabona ayitibwa Zekkaliya ow’omu kibinja kya Abiya.+ Mukazi we yali wa mu bawala ba Alooni, era yali ayitibwa Erizabeesi.
6 Bombi baali batuukirivu mu maaso ga Yakuwa, olw’okuba baali bakwata ebiragiro bye byonna n’amateeka ge.
7 Kyokka tebaalina mwana, kubanga Erizabeesi yali mugumba, era bombi baali bakaddiye.
8 Awo bwe yali aweereza nga kabona mu maaso ga Katonda ng’oluwalo lw’ekibinja kye+ lutuuse,
9 n’alondebwa okuyitira mu kalulu ng’empisa ya bakabona bwe yabanga, okwotereza obubaani+ ng’ayingidde mu yeekaalu ya Yakuwa.+
10 Era ekibiina kyonna eky’abantu kyali bweru nga basaba mu kiseera eky’okwotereza obubaani.
11 Awo malayika wa Yakuwa n’amulabikira ng’ayimiridde ku ludda olwa ddyo olw’ekyoto kwe booterereza obubaani.
12 Zekkaliya bwe yamulaba n’asoberwa, era n’atya nnyo.
13 Naye malayika n’amugamba nti: “Totya Zekkaliya kubanga okwegayirira kwo kuwuliddwa, era mukazi wo Erizabeesi ajja kukuzaalira omwana ow’obulenzi, era ojja kumutuuma Yokaana.+
14 Ojja kusanyuka era ojaguze nnyo, era n’abalala bangi bajja kusanyuka olw’okuzaalibwa kwe,+
15 kubanga aliba mukulu mu maaso ga Yakuwa.+ Naye talina kunywa nvinnyo oba ekitamiiza kyonna.+ Alijjuzibwa omwoyo omutukuvu okuviira ddala mu lubuto lwa nnyina,+
16 era alikomyawo abaana ba Isirayiri bangi eri Yakuwa, Katonda waabwe.+
17 Ate era alimukulemberamu ng’alina omwoyo n’amaanyi nga Eriya bye yalina,+ azze emitima gya bakitaabwe b’abaana eri abaana baabwe,+ era n’abajeemu abasobozese okufuna amagezi ag’abatuukirivu, asobole okuteekerateekera Yakuwa abantu abamusaanira.”+
18 Awo Zekkaliya n’agamba malayika nti: “Kino nnyinza kukikakasiza ku ki? Kubanga nkaddiye era ne mukyala wange naye akaddiye.”
19 Malayika n’amugamba nti: “Nze Gabulyeri+ ayimirira mu maaso ga Katonda,+ era ntumiddwa okwogera naawe nkubuulire amawulire amalungi ag’ebintu bino.
20 Naye laba! ojja kuziba omumwa era tojja kusobola kwogera okutuusa ebintu bino lwe birituukirira olw’okuba tokkirizza bigambo byange ebijja okutuukirira mu kiseera ekigereke.”
21 Mu kiseera ekyo abantu baali balindirira Zekkaliya, era nga beewuunya lwaki yali aludde mu yeekaalu.
22 Naye bwe yafuluma n’atasobola kwogera nabo, ne bategeera nti waliwo ekintu ekitali kya bulijjo kye yali alabye mu yeekaalu. Yabakolera bukolezi bubonero, naye n’asigala nga tayogera.
23 Awo ennaku ez’okuweereza kwe bwe zaggwaako, n’addayo ewuwe.
24 Nga wayiseewo ennaku ntono, Erizabeesi mukazi we yafuna olubuto; yamala emyezi etaano nga teyeeraga mu bantu, ng’agamba nti:
25 “Kino Yakuwa ky’ankoledde mu nnaku zino. Antaddeko ebirowoozo n’anzigyako ekivume kye mbadde nakyo mu bantu.”+
26 Mu mwezi ogw’omukaaga ng’ali lubuto, Katonda yatuma malayika Gabulyeri+ mu kibuga eky’e Ggaliraaya ekiyitibwa Nazaaleesi
27 eri Maliyamu,+ omuwala embeerera+ eyali ayogerezebwa Yusufu ow’omu nnyumba ya Dawudi.
28 Malayika bwe yajja gy’ali, n’amugamba nti: “Emirembe gibe naawe, ggwe asiimibwa ennyo; Yakuwa ali naawe.”
29 Naye n’asoberwa olw’ebigambo bya malayika ebyo era n’atandika okwebuuza amakulu g’okulamusa okwo.
30 Malayika n’amugamba nti: “Totya Maliyamu, kubanga osiimiddwa mu maaso ga Katonda.
31 Laba! oliba olubuto era olizaala omwana ow’obulenzi+ era olimutuuma erinnya Yesu.+
32 Oyo aliba mukulu+ era aliyitibwa Mwana w’Oyo Asingayo Okuba Waggulu;+ era Yakuwa Katonda alimuwa entebe ya Dawudi jjajjaawe;+
33 alifuga ennyumba ya Yakobo nga Kabaka emirembe gyonna, era Obwakabaka bwe tebuliggwaawo.”+
34 Naye Maliyamu n’agamba malayika nti: “Kino kinaasoboka kitya nga sirina musajja gwe nneegatta naye?”+
35 Malayika n’amugamba nti: “Omwoyo omutukuvu gulikujjako,+ era amaanyi g’Oyo Asingayo Okuba Waggulu galikujjako. N’olw’ensonga eyo, n’oyo alizaalibwa aliyitibwa mutukuvu,+ Mwana wa Katonda.+
36 Era laba! Erizabeesi gw’olinako oluganda, ayitibwa omugumba, naye ali lubuto lwa mwana wa bulenzi, mu myaka gye egy’obukadde, era kati lwa myezi mukaaga;
37 kubanga eri Katonda, tewali kigambo kitayinza kutuukirira.”+
38 Awo Maliyamu n’agamba nti: “Laba! ndi muzaana wa Yakuwa! Ka kibeere bwe kityo gye ndi nga bw’ogambye.” Awo malayika n’ava w’ali.
39 Mu nnaku ezo Maliyamu n’asituka n’agenda mangu mu kitundu eky’ensozi, mu kibuga eky’omu Yuda,
40 n’ayingira mu nnyumba ya Zekkaliya, n’alamusa Erizabeesi.
41 Erizabeesi bwe yawulira okulamusa kwa Maliyamu, omwana eyali mu lubuto lwe n’abuukabuuka, era Erizabeesi n’ajjuzibwa omwoyo omutukuvu,
42 n’ayogera mu ddoboozi ery’omwanguka nti: “Oli wa mukisa mu bakazi bonna, n’omwana gw’olizaala wa mukisa!
43 Nze ani okufuna enkizo ng’eno, okukyaza nnyina wa Mukama wange?
44 Laba! bwe mpulidde eddoboozi lyo ng’onnamusa, omwana ali mu lubuto lwange n’abuukabuuka olw’essanyu.
45 Era naawe eyakkiriza oli musanyufu, kubanga ebintu byonna Yakuwa bye yakutegeeza bijja kutuukirira.”
46 Maliyamu n’agamba nti: “Ngulumiza Yakuwa,+
47 era omutima gwange gusanyukira nnyo Katonda Omulokozi wange;+
48 kubanga alabye embeera y’omuzaana we omunaku.+ Okuva kati abantu ab’emirembe gyonna banampita musanyufu,+
49 kubanga Oyo ow’amaanyi ankoledde ebikulu; erinnya lye ttukuvu,+
50 era mu buli mulembe asaasira abo abamutya.+
51 Akoze eby’amaanyi n’omukono gwe; asaasaanyizza abo abooleka amalala mu mitima gyabwe.+
52 Abantu ab’obuyinza abawanuddeyo ku ntebe zaabwe+ n’agulumiza abanaku;+
53 abalumwa enjala abawadde ebintu ebirungi+ ne bakkuta, n’abo abaalina obugagga abagobye ne bagenda nga tebalina kantu.
54 Adduukiridde Isirayiri omuweereza we, okulaga nti ajjukira ekisuubizo kye+ eky’okusaasira
55 Ibulayimu n’ezzadde lye+ emirembe gyonna, nga bwe yagamba bajjajjaffe.”
56 Maliyamu n’amala naye emyezi ng’esatu, oluvannyuma n’addayo ewuwe.
57 Awo ekiseera kya Erizabeesi eky’okuzaala ne kituuka, era n’azaala omwana wa bulenzi.
58 Baliraanwa be n’ab’eŋŋanda ze ne bawulira nti Yakuwa amulaze ekisa, era ne basanyukira wamu naye.+
59 Ku lunaku olw’omunaana ne bajja okukomola omwana,+ era baali bagenda kumutuuma erinnya lya kitaawe, Zekkaliya.
60 Naye nnyina w’omwana n’agamba nti: “Nedda, ajja kuyitibwa Yokaana.”
61 Ne bamugamba nti: “Tewali n’omu ku b’eŋŋanda zo ayitibwa linnya eryo.”
62 Awo ne bakozesa obubonero ne babuuza taata w’omwana erinnya lye yali ayagala okumutuuma.
63 N’asaba ekipande, n’awandiikako nti: “Yokaana lye linnya lye.”+ Bonna ne beewuunya.
64 Amangu ago omumwa gwe ne guzibuka era n’olulimi lwe ne lusumulukuka n’atandika okwogera,+ n’atendereza Katonda.
65 Ab’omu kitundu kyabwe bonna ne batya era ebintu ebyo byonna ne bitandika okwogerwako mu kitundu kyonna eky’ensozi eky’e Buyudaaya.
66 Era abo bonna abaabiwulira ne babissa ku mitima gyabwe, ne bagamba nti: “Ddala omwana ono aliba muntu wa ngeri ki?” Kubanga omukono gwa Yakuwa gwali naye.
67 Zekkaliya kitaawe n’ajjuzibwa omwoyo omutukuvu n’ayogera ebigambo eby’obunnabbi ng’agamba nti:
68 “Yakuwa Katonda wa Isirayiri+ atenderezebwe, kubanga asaasidde abantu be n’abanunula.+
69 Atuyimusirizza ejjembe ery’obulokozi+ mu nnyumba ya Dawudi omuweereza we,+
70 nga bwe yayogera okuyitira mu kamwa ka bannabbi be abatukuvu ab’edda;+
71 okutulokola okuva eri abalabe baffe n’okuva eri abo bonna abatukyawa,+
72 okutusaasira ku lwa bajjajjaffe era n’okujjukira endagaano ye entukuvu,+
73 ekirayiro kye yalayirira jjajjaffe Ibulayimu,+
74 nti oluvannyuma lw’okutununula mu mikono gy’abalabe baffe, ajja kutuwa enkizo ey’okumuweereza awatali kutya,
75 nga tuli beesigwa era batuukirivu mu maaso ge ennaku zaffe zonna.
76 Naye ggwe omwana, oliyitibwa nnabbi w’Oyo Asingayo Okuba Waggulu, kubanga olikulemberamu Yakuwa okuteekateeka amakubo ge,+
77 okumanyisa abantu be obubaka obw’okulokolebwa nga basonyiyibwa ebibi byabwe,+
78 olw’obusaasizi bwa Katonda waffe. Olw’obusaasizi buno ekitangaala eky’oku makya ennyo okuva waggulu kijja kujja gye tuli,
79 okumulisiza abo abatudde mu kizikiza ne mu kisiikirize eky’okufa,+ n’okuluŋŋamya ebigere byaffe mu kkubo ery’emirembe.”
80 Omwana n’agenda ng’akula, era ne yeeyongera amaanyi mu mwoyo; n’abeeranga mu ddungu okutuusa ku lunaku lwe yeeraga eri abantu ba Isirayiri.
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Lukka 1
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Chapter 43
1 Onsalire omusango, ai Katonda, era ompolereze ensonga eri eggwanga eritatya Katonda: Ondokole eri omuntu ow'obulimba atali mutuukirivu.
2 Kubanga ggwe oli Katonda wa maanyi gange; kiki ekikunsuuzizza ewala? Lwaki nze okugenda nga nkaaba olw'okujooga kw'omulabe?
3 Kale otume omusana gwo n'amazima go; ebyo binnuŋŋamye: Bindeete ku lusozi lwo olutukuvu, Ne mu weema zo.
4 Ne ndyoka ŋŋenda ku kyoto kya Katonda, Eri Katonda essanyu lyange eritasingika; Ne ku nnanga ndikutendereza, ai Katonda, Katonda wange.
5 Kiki ekikukutamizza, emmeeme yange? Kiki ekikweraliikiriza munda yange? Suubira eri Katonda: kubanga edda ndimutendereza, Bwe bulamu obw'amaaso gange; era Katonda wange.


text:
Essuula 9
1 Katonda n'awa Nuuwa n'abaana be omukisa, n'abagamba nti Mwalenga mweyongerenga, mujjule ensi.
2 N'ekitiibwa kyammwe n'entiisa yammwe binaabanga ku buli nsolo ey'ensi, ne ku buli nnyonyi eya waggulu; era ne byonna ebijjuza olukalu, n'ebyennyanja byonna, biweereddwayo mu mukono gwammwe.
3 Buli kiramu ekitambula kinaabanga kya kulya gye muli; ng'omuddo ogumera byonna mbibawadde.
4 Naye ennyama awamu n'obulamu bwayo, gwe musaayi gwayo, temugiryanga.
5 Era omusaayi gwammwe, ogw'obulamu bwammwe, siiremenga kuguvunaana; eri buli nsolo nnaaguvunaananga: n'eri omuntu, eri buli muganda w'omuntu, n'avunaananga obulamu bw'omuntu.
6 Buli muntu anaayiwanga omusaayi gw'omuntu, omusaayi gwe guyiyibwenga abantu: kubanga mu kifaananyi kya Katonda mwe yakolera abantu.
7 Nammwe mwalenga, mweyongerenga; muzaalenga nnyo ku nsi, mweyongerenga omwo.
8 Katonda n'agamba Nuuwa n'abaana be awamu naye,
9 nti Nange, laba, nnywezezza endagaano yange nammwe era n'ezzadde lyammwe erinaddangawo;
10 era na buli kiramu ekiri awamu nammwe, ennyonyi, ente, na buli nsolo ey'ensi awamu nammwe; byonna ebiva mu lyato, buli nsolo ey'ensi.
11 Nange nnaanywezanga endagaano yange nammwe; so ebirina omubiri byonna tebikyazikirizibwa nate mulundi gwa kubiri n'amazzi ag'amataba; so tewakyabaawo mataba nate mulundi gwa kubiri okuzikiriza ensi.
12 Katonda n'ayogera nti Kano ke kabonero ak'endagaano gye ndagaana nze nammwe na buli kitonde kiramu ekiri nammwe, okutuusa emirembe egitaliggwaawo:
13 nteeka musoke wange ku kire, era anaabanga kabonero ak'endagaano gye ndagaanye n'ensi.
14 Kale olunaatuukanga, bwe nnaaleetanga ekire ku nsi, musoke anaalabikiranga ku kire,
15 nange najjukiranga endagaano yange, gye ndagaanye nze nammwe na buli kitonde kiramu ekirina omubiri kyonna; n'amazzi tegaafuukenga nate mataba okuzikiriza omubiri gwonna.
16 Ne musoke anaabanga ku kire; nange naamutunuuliranga, njijukire endagaano eteridiba Katonda gy'alagaanye na buli kitonde ekiramu ekirina omubiri kyonna ekiri mu nsi.
17 Katonda n'agamba Nuuwa nti Ako ke kabonero ak'endagaano gye nnywezezza nze na buli ekirina omubiri ekiri mu nsi.
18 N'abaana ba Nuuwa, abaava mu lyato, Seemu, ne Kaamu, ne Yafeesi: ne Kaamu ye yazaala Kanani.
19 Abo bonsatule Nuuwa be yazaala: n'abazzukulu b'abo be baabuna ensi zonna.
20 Nuuwa n'atanula okuba omulimi, n'asimba olusuku olw'emizabbibu:
21 n'anywa ku mwenge gwalwo, n'atamiira: n'akunamira mu weema ye.
22 Kaamu, ye yazaala Kanani, n'alaba ensonyi za kitaawe, n'abuulira baganda be ababiri abaali ebweru.
23 Seemu ne Yafeesi ne batoola ekyambalo, ne bakiteeka ku bibegabega byabwe bombi, ne batambula ekyennyumannyuma, ne babikka ku nsonyi za kitaabwe; era amaaso gaabwe nga gatunuulira nnyuma, ne batalaba nsonyi za kitaabwe.
24 Nuuwa n'atamiirukuka mu mwenge gwe, n'amanya omwana we omuto bwe yamukola.
25 N'ayogera nti, Kanani akolimirwe; Anaabanga muddu w'abaddu eri baganda be.
26 Era yayogera nti Mukama yeebazibwe, Katonda wa Seemu; Era Kanani abeerenga muddu we.
27 Katonda agaziye Yafeesi, Era atuulenga mu weema za Seemu; Era Kanani abeerenga muddu we.
28 Nuuwa n'awangaala amataba nga gamaze okubaawo emyaka bisatu mu ataano.
29 N'ennaku zonna eza Nuuwa zaali myaka lwenda mu ataano: n'afa.


text:
Essuula 39
1 Yusufu ne bamuserengesa mu Misiri; Potifali, omwami wa Falaawo, omukulu w'abambowa, Omumisiri, n'amugula mu mukono gw'Abaisimaeri, abaamuserengesa eyo.
2 Mukama n'aba wamu ne Yusufu, n'aba n'omukisa; n'abeera mu nnyumba ya mukama we Omumisiri.
3 Mukama we n'alaba nga Mukama ali naye, era nga Mukama amuwa buli kye yakola okuba n'omukisa mu mukono gwe.
4 Yusufu n'alaba ekisa mu maaso ge, n'amuweereza: n'amufuula omulabirizi w'ennyumba ye, ne bye yali nabyo byonna n'abiteeka mu mukono gwe.
5 Awo olwatuuka bwe yamala okumufuula omulabirizi w'ennyumba ye, era owa byonna bye yalina, Mukama n'alyoka agiwa ennyumba ey'Omumisiri omukisa ku bwa Yusufu: omukisa gwa Mukama ne guba ku byonna bye yalina, eby'omu nnyumba n'eby'omu nnimiro.
6 N'aleka byonna bye yalina mu mukono gwa Yusufu; n'atamanya kintu ekyali naye wabula emmere gye yalyanga. Era Yusufu yali mulungi, n'amaaso ge ga kusanyusa.
7 Awo olwatuuka oluvannyuma lw'ebyo, omukazi wa mukama we n’atunuulira Yusufu; n'ayogera nti Sula nange.
8 Naye n'agaana, n'agamba omukazi wa mukama we nti Laba, mukama wange tamanyi ebiri nange mu nnyumba, era yateeka byonna by'alina mu mukono gwange;
9 tewali ansinga nze obukulu mu nnyumba muno; so teyasigaza kintu obutakimpa nze wabula ggwe, kubanga oli mukazi we: kale nnyinza ntya okwonoona, okwenkanidde wano, n'okusobya ku Katonda?
10 Awo olwatuuka bwe yayogera ne Yusufu buli lunaku, n'atamuwuliranga, okusula naye, oba kubeera naye.
11 Awo olwatuuka mu biro ebyo n'ayingira mu nnyumba okukola emirimu gye; so nga siwali basajja ba mu nnyumba muli munda.
12 N'amukwatako ekyambalo kye ng'ayogera nti Sula nange: n'aleka ekyambalo kye mu mukono gwe, n'adduka, n'avaayo.
13 Awo olwatuuka, bwe yalaba ng'alese ekyambalo kye mu mukono gwe n'adduka n'avaayo,
14 n'alyoka ayita abasajja ab'omu nnyumba ye, n'abagamba nti Laba, yayingiza Omwebbulaniya okutuduulira; ayingidde gye ndi okusula nange, ne nkoowoola n'eddoboozi ddene:
15 awo olwatuuse, bw'awulidde nga nnyimusa eddoboozi lyange ne nkoowoola, n'alyoka aleka ekyambalo kye gye ndi n'adduka n'avaayo.
16 N'atereka ekyambalo kye ewuwe, okutuusa mukama we bwe yakomawo eka.
17 N'amugamba ng'ebigambo bino bwe biri nti Omuddu Omwebbulaniya gwe watuleetera yayingira gye ndi okunduulira:
18 awo olwatuuka, bwe nnayimusa eddoboozi lyange ne nkoowoola, n'alyoka aleka ekyambalo kye gye ndi, n'adduka n'avaayo.
19 Awo olwatuuka, mukama we bwe yawulira ebigambo bya mukazi we bye yamugamba nti Bw'atyo omuddu wo bwe yankolera; obusungu bwe ne bubuubuuka.
20 Mukama wa Yusufu n'amutwala, n’amussa mu kkomera, ekifo abasibe ba kabaka mwe baasibirwa: n'abeera omwo mu kkomera.
21 Naye Mukama n'aba wamu ne Yusufu, n’amulaga ebirungi, n'amuwa ekisa mu maaso g'omukuumi w'ekkomera.
22 Omukuumi w'ekkomera n'ateresa Yusufu mu mukono gwe abasibe bonna abaali mu kkomera; ne byonna bye baakola eyo, oyo ye yabikola.
23 Omukuumi w'ekkomera teyatunuulira kintu ekyali wansi w'omukono gwe, kubanga Mukama yali wamu naye; n'ebyo bye yakola, Mukama n'abiwa omukisa.


text:
Chapter 15
1 Awo mu mwaka ogw'ekkumi n'omunaana ogwa Yerobowaamu kabaka mutabani wa Nebati, Abiyaamu n'atanula okufuga Yuda.
2 Yafugira emyaka esatu mu Yerusaalemi: ne nnyina erinnya lye lyali Maaka muwala wa Abisalomu.
3 N'atambulira mu bibi byonna ebya kitaawe bye yakola okumusooka: n'omutima gwe tegwatuukirira eri Mukama Katonda we ng'omutima gwa Dawudi kitaawe.
4 Era naye ku lwa Dawudi Mukama Katonda we n'amuwa ettabaaza mu Yerusaalemi okuyimusa mutabani we oluvannyuma lwe n'okunyweza Yerusaalemi:
5 kubanga Dawudi yakolanga ebyali mu maaso ga Mukama ebirungi, n'atakyuka okuva mu kintu kyonna kye yamulagira ennaku zonna ez'obulamu bwe wabula mu kigambo kya Uliya Omukiiti.
6 Awo waabangawo entalo eri Lekobowaamu ne Yerobowaamu ennaku zonna ez'obulamu bwe.
7 N'ebikolwa ebirala byonna ebya Abiyaamu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Yuda? Ne wabanga entalo eri Abiyaamu ne Yerobowaamu.
8 Abiyaamu ne yeebakira wamu ne bajjajjaabe: ne bamuziika mu kibuga kya Dawudi: Asa mutabani we n'afuga mu kifo kye.
9 Awo mu mwaka ogw'amakumi abiri ogwa Yerobowaamu kabaka wa Isiraeri Asa n'atanula okufuga Yuda.
10 N'afugira emyaka ana mu gumu mu Yerusaalemi: ne nnyina erinnya lye lyali Maaka muwala wa Abisalomu.
11 Asa n'akola ebyali mu maaso ga Mukama ebirungi nga Dawudi kitaawe bwe yakola.
12 N'agoba abaalyanga ebisiyaga mu nsi, n'aggyawo ebifaananyi byonna bajjajjaabe bye baakola.
13 Era ne Maaka nnyina n'amugoba mu bwa nnamasole kubanga yali akoze ekifaananyi eky'omuzizo okuba Asera; Asa n'atema ekifaananyi kye n'akyokera ku kagga Kiduloni.
14 Naye ebifo ebigulumivu tebyaggibwawo: naye omutima gwa Asa gwatuukirira eri Mukama ennaku ze zonna.
15 N'ayingiza mu nnyumba ya Mukama ebintu kitaawe bye yawonga n'ebintu bye yawonga ye yennyini, effeeza n'ezaabu n'ebintu.
16 Ne wabanga entalo eri Asa ne Baasa kabaka wa Isiraeri ennaku zaabwe zonna.
17 Awo Baasa kabaka wa Isiraeri n'atabaala Yuda, n'azimba Laama, obutaganya muntu kufuluma newakubadde okuyingira eri Asa kabaka wa Yuda.
18 Awo Asa n'addira effeeza yonna n'ezaabu eyali esigadde mu by'obugagga eby'omu nnyumba ya Mukama n'eby'obugagga eby'omu nnyumba ya kabaka n'abikwasa mu mikono gy'abaddu be: kabaka Asa n'abiweereza Benikadadi mutabani wa Tabulimmoni mutabani wa Keziyoni kabaka w'e Busuuli eyabeeranga e Ddamasiko, ng'ayogera nti
19 Waliwo endagaano eri nze naawe, eri kitange ne kitaawo: laba, nkuweerezza ekirabo kya ffeeza n'ezaabu; genda omenye endagaano yo eri Baasa kabaka wa Isiraeri anveeko.
20 Awo Benikadadi n'awulira kabaka Asa, n'atuma abakulu b'eggye lye okulumba ebibuga bya Isiraeri, n'akuba Iyoni ne Ddaani ne Aberubesumaaka ne Kinnerosi yonna n'ensi yonna eya Nafutaali.
21 Awo olwatuuka Baasa bwe yakiwulira n'aleka okuzimba Laama n'abeeranga e Tiruza.
22 Awo kabaka Asa n'alangira Yuda yenna; tewali eyaggibwako; ne baggyawo amayinja ag'e Laama, n'emiti gyakyo, Baasa bye yazimbya; kabaka Asa n'abizimbisa Geba ekya Benyamini ne Mizupa.
23 Era ebikolwa ebirala byonna ebya Asa n'amaanyi ge gonna ne byonna bye yakola n'ebibuga bye yazimba tebyawandiikibwa mu kitabo eky'eby'omu mirembe gya bassekabaka ba Yuda? Naye mu kiseera eky'obukadde bwe n’alwala ebigere.
24 Asa ne yeebakira wamu ne bajjajjaabe n'aziikibwa wamu ne bajjajjaabe mu kibuga kya Dawudi kitaawe: Yekosafaati mutabani we n'afuga mu kifo kye.
25 Awo Nadabu mutabani wa Yerobowaamu n'atanula okufuga Isiraeri mu mwaka ogw'okubiri ogwa Asa kabaka wa Yuda, n'afugira Isiraeri emyaka ebiri.
26 N'akola ebyali mu maaso ga Mukama ebibi, n'atambulira mu kkubo lya kitaawe ne mu kyonoono kye kye yayonoonyesa Isiraeri.
27 Awo Baasa mutabani wa Akiya ow'omu nnyumba ya Isakaali n'amwekobaana; Baasa n'amukubira e Gibbesoni eky'Abafirisuuti; kubanga Nadabu ne Isiraeri yenna baali bazingizizza Gibbesoni.
28 Mu mwaka ogw'okusatu ogwa Asa kabaka wa Yuda Baasa mwe yamuttira, n'afuga mu kifo kye.
29 Awo olwatuuka amangu ago bwe yalya obwakabaka, n'atta ennyumba yonna eya Yerobowaamu; teyamulekera Yerobowaamu n'omu eyassa omukka okutuusa lwe yamuzikiriza; ng'ekigambo bwe kyali ekya Mukama kye yayogera n'omukono gw'omuddu we Akiya Omusiiro:
30 olw'ebibi bya Yerobowaamu bye yayonoona era bye yayonoonyesa Isiraeri; olw'okusunguwaza kwe kwe yasunguwaza Mukama Katonda wa Isiraeri.
31 Era ebikolwa ebirala byoana ebya Nadabu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Isiraeri?
32 Ne wabanga entalo eri Asa ne Baasa kabaka wa Isiraeri ennaku zaabwe zonna.
33 Mu mwaka ogw'okusatu ogwa Asa kabaka wa Yuda Baasa mutabani wa Akiya n'atanula okufuga Isiraeri yenna e Tiruza, n'afugira emyaka amakumi abiri mu ena.
34 N'akola ebyali mu maaso ga Mukama ebibi n'atambulira mu kkubo lya Yerobowaamu ne mu kwonoona kwe kwe yayonoonyesa Isiraeri.


text:
Chapter 11
1 Eminzaani ey'obulimba ya muzizo eri Mukama: Naye ekipima ekituufu ky'asanyukira.
2 Amalala lwe gajja, lwe wajja n'ensonyi: Naye amagezi gaba n'abeetoowaza.
3 Obutayonoona obw'abagolokofu bulibaluŋŋamya: Naye obubambaavu bw'abo abasala enkwe bulibazikiriza.
4 Obugagga tebuliiko kye bugasa ku lunaku olw'obusungu: Naye obutuukirivu buwonya mu kufa.
5 Obutuukirivu bw'oyo eyatuukirira bunaaluŋŋamyanga ekkubo lye: Naye omubi aligwa olw'obubi bwe ye.
6 Obutuukirivu obw'abagolokofu bulibawonya: Abo abasala enkwe balikwasibwa n'ettima lyabwe bo.
7 Omuntu omubi bw'afanga, okusuubira kwe kuzikiriranga: N'essuubi ery'obutali butuukikirivu libula.
8 Omutuukirivu awonyezebwa mu nnaku, Omubi n'adda mu kifo kye.
9 Atamanyi Katonda azikiriza munne n'akamwa ke: Naye abatuukirivu baliwonyezebwa olw'okumanya.
10 Abatuukirivu bwe balaba ebirungi, ekibuga kisanyuka: Era ababi bwe babula, wabaawo okuleekaana.
11 Omukisa ogw'abagolokofu gwe gugulumiza ekibuga: Naye akamwa k'ababi ke kakisuula.
12 Anyooma munne abulwa amagezi: Naye omuntu alina okutegeera asirika.
13 Atambulatambula ng'alyolyoma abikkula ebyama: Naye oyo alina omwoyo omwesigwa akisa ekigambo.
14 Okuluŋŋamya okw'amagezi nga kubuze, abantu bagwa: Naye mu bateesa ebigambo abangi mwe muli emirembe.
15 Eyeeyimirira oyo gw'atamanyi alibalagalwa: Naye akyawa obuyima anaabanga wa nkalakkalira.
16 Omukazi ow'ekisa aguguba n'ekitiibwa: N'abasajja ab'amawaggali baguguba n'obugagga.
17 Asaasira akola bulungi emmeeme ye ye: Naye omukambwe ateganya omubiri gwe ye.
18 Omubi afuna empeera emulimbalimba: Naye oyo asiga obutuukirivu aba n'empeera ey'enkalakkalira.
19 Anywerera mu butuukirivu ye alituuka mu bulamu: N'oyo agoberera obubi yetta yekka.
20 Abo abalina omutima omukyamu ba muzizo eri Mukama: Naye abo abalina ekkubo eryatuukirira b'asanyukira.
21 Omukono newakubadde nga gwegatta n'omukono, omuntu omubi taliwona kubonerezebwa: Naye ezzadde ery'abatuukirivu liriwonyezebwa.
22 Ng'ekyobuyonjo ekya zaabu ekiri mu nnyindo y'embizzi, Bw'atyo bw'abeera omukazi omulungi atalina kuteesa.
23 Abatuukirivu kye beegomba birungi bisa: Naye ababi kye basuubira busungu.
24 Wabaawo asaasaanya ne yeeyongera nate okwala; Era wabaawo akodowala okusinga bwe kigwana, naye kireeta kwetaaga bwetaazi.
25 Emmeeme egabagaba eneegejjanga: N'oyo afukirira amazzi, naye alifukirirwa yennyini.
26 Amma eŋŋaano, abantu balimukolimira: Naye omukisa gunaabanga ku mutwe gw'oyo agitunda.
27 Anyiikira okunoonyanga ebirungi, anoonyanga n'okuganja: Naye akenneenya ettima, linaamujjiranga.
28 Eyeesiga obugagga bwe aligwa: Naye abatuukirivu banaayeranga ng'amalagala amabisi.
29 Ateganya ennyumba ye ye alisikira empewo: N'omusirisuru aliba muddu w'oyo alina omutima ogw'amagezi.
30 Ebibala by'omutuukirivu muti gwa bulamu: N'oyo alina amagezi afuna emmeeme z'abantu.
31 Laba, omutuukirivu aliweebwa empeera mu nsi: Omubi n'omwonoonyi tebalisinga nnyo?


text:
Omukolo gwabaddewo mu maka gaabwe e Wakiso gye buvuddeko era nga gwetabiddwaako abasuubuzi ne bannabyabufuzi omuli Sarah Muwonge Nkonge, Rose Kakumba owa...
Omukolo gwabadde gwa bbuggumu nga gwetabiddwaako Minisita, Kahinda Otaffire, omumyuka wa Katikkiro ow
Ebibinja by
Naye si bwe kibeera ebiseera ebisinga. Ekisinga okuleetera abaagalana okwosa okunyumya akaboozi gy
Ne mubaamu n
Ssanyu Nalwanga omukozi mu Utoda yafumbiddwa Abbey
EKIGWO ky
Embaga eno Bannamasaka banaalwawo nga baginyumyako anti abagole bajjidde mu luseregende lwa Benzi nga zikulembeddwa ddigi era ne basala akaguwa wakati...
Ekitiibwa kino tekiweebwa bazadde bokka wabula n
01 Jul 2017
01 Jul 2017
01 Jul 2017
01 Jul 2017
01 Jul 2017


text:
Chapter 8
1 Bw'atyo Mukama Katonda bwe yandaga: era, laba, ekibbo eky'ebibala eby'omu kyeya.
2 N'ayogera nti i, olaba ki? Ne njogera nti Ndaba ekibbo eky'ebibala eby'omu kyeya. Awo Mukama n'alyoka aŋŋamba nti Enkomerero etuuse ku bantu bange Isiraeri; siribayitako nate lwa kubiri.
3 Awo ennyimba ez'omu yeekaalu ziriba kuwowoggana ku lunaku olwo, bw'ayogera Mukama Katonda: emirambo giriba mingi; baligisuula mu buli kifo nga basirise.
4 Muwulire kino, ai mmwe abaagala okuliira ddala eyeetaaga n'okumalawo abaavu ab'omu nsi, nga mwogera nti
5 Omwezi ogwakaboneka guliggwaako ddi, tulyoke tutunde eŋŋaano? ne ssabbiiti, tusumulule eŋŋaano? nga mutoniwaza efa, era nga munenewaza sekeri, era nga mulyazaamaanya ne minzaani ez'obulimba;
6 tugule abaavu n’effeeza, n'abeetaaga n'omugogo gw'engatto, era tutunde ebisasiro by'eŋŋaano.
7 Mukama alayidde obulungi bwa Yakobo nti Mazima seerabirenga bikolwa byabwe na kimu ennaku zonna.
8 Ensi terikankanira ekyo, buli muntu n'awuubaala abeera omwo? weewaawo, eritumbiirira ddala wamu nga Omugga; era eritabanguka n'ekka nate nga Omugga ogw'e Misiri.
9 Awo olulituuka ku lunaku olwo, bw'ayogera Mukama Katonda, ndigwisa enjuba mu ttuntu, era ndireeta ekizikiza ku nsi obudde nga butangaala.
10 Era ndifuula embaga zammwe okuba okuwuubaala, n'ennyimba zammwe zonna okuba okukungubaga; era ndireeta ebibukutu ku biwato byonna, n'ebiwalaata ku buli mutwe; era ndirufuula ng'okukungubagira omwana eyazaalibwa omu, n'enkomerero yaalwo ng'olunaku olubalagala.
11 Laba, ennaku zijja, bw'ayogera Mukama Katonda, lwe ndiweereza enjala mu nsi, eteri njala ya mmere newakubadde ennyonta ey'amazzi, naye enjala ey'okuwulira ebigambo bya Mukama.
12 Awo balibulubuuta okuva ku nnyanja okutuuka ku nnyanja endala, n'okuva obukiika obwa kkono okutuuka ebuvanjuba; baliddukana mbiro eruuyi n'eruuyi okunoonya ekigambo kya Mukama, so tebalikiraba.
13 Ku lunaku olwo abawala abalungi n'abalenzi balizirika olw'ennyonta.
14 Abalayira ekibi kya Samaliya ne boogera nti Nga Katonda wo, ai Ddaani, bw'ali omulamu; era nti Ng'ekkubo lya Beeruseba bwe liri eddamu; abo baligwa so tebaliyimuka nate.


text:
Chapter 19
1 Mu mwezi ogw'okusatu oluvannyuma abaana ba Isiraeri nga bamaze okuva mu nsi ey'e Misiri, ku lunaku luli ne batuuka mu ddungu lya Sinaayi.
2 Bwe baava mu Lefidimu ne batuuka mu ddungu lya Sinaayi, ne bakuba eweema mu ddungu; Isiraeri n'asiisira wali mu maaso g'olusozi.
3 Musa n'alinnya eri Katonda, Mukama n'amuyita ng'ayima ku lusozi, ng'ayogera nti Bw'otyo bw'olibagamba ennyumba ya Yakobo, n'obabuulira abaana ba Isiraeri
4 nti Mwalaba bye nnakola Abamisiri, era bwe nnasitula mmwe n'ebiwaawaatiro by'empungu era bwe nnabaleeta gye ndi.
5 Kale, kaakano, bwe munaawuliranga eddoboozi lyange ddala, ne mukwata endagaano yange, bwe mutyo munaabanga ekintu kyange ekiganzi mmwe mu mawanga gonna kubanga ensi yonna yange:
6 nammwe mulimbeerera obwakabaka bwa bakabona, n'eggwanga ettukuvu. Bino bye bigambo by'olibabuulira abaana ba Isiraeri.
7 Musa n'ajja n'ayita abakadde ab'abantu, n'ateeka mu maaso gaabwe ebigambo bino byonna Mukama bye yamulagira.
8 Abantu bonna ne baddamu awamu ne boogera nti Byonna bye yayogera Mukama tulibikola. Musa n'aleeta nate ebigambo by'abantu eri Mukama.
9 Mukama n'amugamba Musa nti Laba, njija gy'oli mu kire ekizimbye, abantu bawulire bwe njogera naawe, era bakukkirize ennaku zonna. Musa n'abuulira Mukama ebigambo eby'abantu.
10 Mukama n'agamba Musa nti Genda eri abantu, obatukuze leero ne jjo, era bayoze engoye zaabwe,
11 beeteketeeke okutuusa olunaku olw'okusatu: kubanga ku lunaku olw'okusatu Mukama alikka mu maaso g'abantu bonna ku lusozi Sinaayi.
12 Naawe olibateekera abantu ensalo enjuyi zonna, ng'oyogera nti Mwekuume, muleme okulinnya ku lusozi newakubadde okukwata ku nsalo yaalwo: buli alikwata ku lusozi, talirema kuttibwa:
13 omukono gwonna guleme okumukwatako, naye talirema kukubibwa mayinja oba kufumitwa; oba ensolo, oba muntu, taliba mulamu: eŋŋombe bw'erivuga ennyo, balisemberera olusozi.
14 Musa n'akka ng'ava mu lusozi ng'ajja eri abantu, n'atukuza abantu; ne bayoza engoye zaabwe.
15 N'agamba abantu nti Mweteekereteekere alunaku olw'okusatu: temusemberera mukazi.
16 Awo ku lunaku olw'okusatu, bwe bwakya enkya, ne waba okubwatuka n'okumyansa, n'ekire ekizimbye ku lusozi, n'eddoboozi ery'eŋŋombe eddene ennyo; awo abantu bonna abaali mu lusiisira ne bakankana.
17 Musa n'aleeta abantu okuva mu lusiisira basisinkane Katonda; ne bayimirira wansi w'olusozi.
18 Olusozi Sinaayi lwonna ne lunyooka omukka, kubanga Mukama yalukkirako mu muliro: omukka gwalwo ne gunyooka ng'omukka gw'ekikoomi, olusozi lwonna ne lukankana nnyo.
19 Eddoboozi ly'eŋŋombe bwe lyavuga ne lyeyongera nnyo, Musa n'ayogera, Katonda n'amuddamu n'eddoboozi.
20 Mukama n'akka ku lusozi Sinaayi, ku ntikko y'olusozi; Mukama n'ayita Musa okulinnya ku ntikko y'olusozi: Musa n'alinnya.
21 Mukama n'agamba Musa nti Serengeta, olagire abantu, baleme okuwaguza eri Mukama okwekaliriza n'amaaso, abantu bangi baleme okubula mu bo.
22 Era ne bakabona abasemberera Mukama, beetukuze, Mukama aleme okugwa ku bo.
23 Musa n'agamba Mukama nti Abantu tebayinza kulinnya ku lusozi Sinaayi: kubanga watulagira, ng'oyogera nti Teeka ensalo okwetooloola olusozi, era olutukuze.
24 Mukama n'amugamba nti Genda, oserengete; naawe olirinnya, ggwe ne Alooni wamu naawe; naye bakabona n'abantu baleme okuwaguza okulinnya eri Mukama, aleme okugwa ku bo.
25 Awo Musa n'aserengeta eri abantu, n'ababuulira.


text:
Chapter 14
1 Mukama n'amugamba Musa, ng'ayogera nti
2 Bagambe abaana ba Isiraeri badde ennyuma basule mu maaso ga Pikakirosi, wakati wa Migudooli n'ennyanja, mu maaso ga Baalizefoni: emitala w'eri mulisula ku mabbali g'ennyanja.
3 Falaawo aliboogerako abaana ba Isiraeri nti Bazingiziddwa mu nsi, eddungu libasibye.
4 Nange Falaawo ndimukakanyaza omutima, alibagoberera ennyuma waabwe; nange ndyefunira ekitiibwa ku Falaawo ne ku ggye lye lyonna; n'Abamisiri balimanya nga nze Mukama. Bwe batyo bwe baakola.
5 Ne bamugamba kabaka w'e Misiri nti Abantu badduse: omutima gwa Falaawo n'ogw'abaddu be ne gukyukira ku bantu, ne boogera nti Kiki kino kye tukoze, okuleka Isiraeri obutatuweereza?
6 N'ateekateeka eggaali lye, n'atwala abantu be wamu naye:
7 n'atwala amagaali lukaaga amalonde, n'amagaali gonna ag'e Misiri, n'abaami okubeera ku go gonna.
8 Mukama n'akakanyaza omutima gwa Falaawo kabaka w'e Misiri, n'agoberera abaana ba Isiraeri: kubanga abaana ba Isiraeri baafuluma n'okwewaana.
9 Abamisiri ne babagoberera ennyuma, embalaasi zonna n'amagaali gonna aga Falaawo, n'ababe abeebagala embalaasi n'eggye lye, ne babatuukako nga basuze kumpi n'ennyanja, ku mabbali ga Pikakirosi, mu maaso ga Baalizefoni.
10 Falaawo bwe yasembera, abaana ba Isiraeri ne bayimusa amaaso gaabwe, laba, Abamisiri nga babagoberera ennyuma waabwe: ne batya nnyo: abaana ba Isiraeri ne bakaabira Mukama.
11 Ne bagamba Musa nti Kubanga tewali ntaana mu Misiri kyovudde otuleeta tufiire mu ddungu? Kiki ekikutukozezza bw'oti, okutuggya mu Misiri?
12 Kino si ky'ekigambo kye twakugambira mu Misiri, nga twogera nti Tuleke tuweereze Abamisiri? Kubanga kirungi okubaweereza Abamisiri okusinga okufiira mu ddungu.
13 Musa n'abagamba abantu nti Temutya, muyimirire buyimirizi, mulyoke mulabe obulokozi bwa Mukama bw'anaabakolera leero : kubanga Abamisiri be mulabye leero, temulibalaba nate emirembe gyonna.
14 Mukama anaabalwanirira, nammwe munaasirika.
15 Mukama n'agamba Musa nti Kiki ekikunkaabizza? Bagambe abaana ba Isiraeri bagende mu maaso.
16 Era yimusa omuggo gwo, ogolole omukono gwo ku nnyanja, ogyawulemu: n'abaana ba Isiraeri banaagenda wakati w'ennyanja ku lukalu.
17 Nange, laba, nze ndibakakanyaza emitima Abamisiri, baliyingira okubagoberera: nange ndyefunira ekitiibwa ku Falaawo, ne ku ggye lye lyonna, ku magaali ge, ne ku bantu be abeebagala.
18 Abamisiri balimanya nga nze Mukama bwe ndimala okwefunira ekitiibwa ku Falaawo, ku magaali ge, ne ku bantu be abeebagala.
19 Malayika wa Katonda, eyakulembera eggye lya Isiraeri, n'avaayo n'adda ennyuma waabwe; empagi ey'ekire n'eva mu maaso gaabwe, n'eyimirira ennyuma waabwe;
20 n'ejja n'ebeera wakati w'eggye ly'e Misiri n'eggye lya Isiraeri; ne waba ekire n'ekizikiza, naye n'ereeta omusana ekiro : abo ne batabasemberera bali ekiro kyonna.
21 Musa n'agolola omukono gwe ku nnyanja; Mukama n'asindika ennyanja n'omuyaga ogw'amaanyi ogw'ebuvanjuba obudde okukya, ennyanja n'agifuula olukalu, amazzi ne geeyawulamu.
22 Abaana ba Isiraeri ne bayingira wakati w'ennyanja ku lukalu: amazzi ne gababeerera ekisenge ku mukono ogwa ddyo ne ku gwa kkono.
23 Abamisiri ne bagoberera, ne bayingira ennyuma waabwe wakati w'ennyanja, embalaasi zonna eza Falaawo, amagaali ge, n'abantu be abeebagala.
24 Awo olwatuuka mu kisisimuka eky'enkya Mukama n'atunuulira eggye ery'Abamisiri mu mpagi ey'omuliro n'ekire, ne yeeraliikiriza eggye ery'Abamisiri.
25 N'aggyako bannamuziga ab'amagaali gaabwe, ne bagagoba nga gazitowa: Abamisiri ne boogera nti Tudduke mu maaso ga Isiraeri; kubanga Mukama abalwanirira ku Bamisiri.
26 Mukama n'agamba Musa nti Golola omukono gwo ku nnyanja, amazzi gadde ku Bamisiri, ku magaali gaabwe ne ku beebagazi baabwe.
27 Musa n'agolola omukono gwe ku nnyanja, ennyanja n'edda mu maanyi gaayo nga bukedde; Abamisiri ne bagidduka; Mukama Abamisiri n'abakunkumulira wakati mu nnyanja.
28 Amazzi ne gadda, ne gasaanikira amagaali, n'abeebagazi, era n'eggye lya Falaawo lyonna abaayingira mu nnyanja ennyuma waabwe; tewaasigala n'omu mu bo.
29 Naye abaana ba Isiraeri ne batambula ku lukalu wakati mu nnyanja; amazzi ne gababeerera ekisenge ku mukono ogwa ddyo, n'ogwa kkono.
30 Bw'atyo Mukama n'alokola Isiraeri ku lunaku luli mu mukono gw'Abamisiri; Isiraeri ne balaba Abamisiri nga bafudde ku mabbali g'ennyanja.
31 Isiraeri ne balaba omulimu omunene Mukama gwe yakola Abamisiri, abantu ne bamutya Mukama; ne bamukkiriza Mukama n'omuddu we Musa.


text:
Chapter 15
1 Omwoyo gwa Katonda ne gujja ku Azaliya mutabani wa Odedi:
2 n'afuluma okusisinkana Asa n'amugamba nti Mumpulire, mmwe Asa ne Yuda yenna ne Benyamini: Mukama ali nammwe bwe munaabanga naye; era bwe munaamunoonyanga, munaamulabanga; naye bwe munaamuvangako, anaabavangako mmwe.
3 Era ebiro bingi Isiraeri nga talina Katonda ow'amazima era nga talina kabona ayigiriza era nga talina mateeka:
4 naye bwe baakyukira Mukama Katonda wa Isiraeri nga balabye ennaku ne bamunoonya, ne balyoka bamulaba.
5 Ne mu biro ebyo nga tewali mirembe eri oyo eyafulumanga newakubadde eri oyo eyayingiranga, naye okweraliikirira kungi ne kuba ku bonna abaatuula mu nsi ezo.
6 Ne bamenyekamenyeka, eggwanga nga lirumba ggwanga linnaalyo, n'ekibuga nga kirumba kibuga kinnaakyo: kubanga Katonda yabeeraliikiriza ng'abalabya ennaku zonna.
7 Naye mubenga n'amaanyi, so n'emikono gyammwe tegiddiriranga: kubanga omulimu awammwe guliweebwa empeera.
8 Awo Asa bwe yawulira ebigambo ebyo, n'ebyo Odedi nnabbi bye yalagula, n'aguma omwoyo n'aggyawo eby'emizizo byonna mu nsi yonna eya Yuda ne Benyamini ne mu bibuga bye yaggya ku nsi ey'ensozi eya Efulayimu; n'azza obuggya ekyoto kya Mukama ekyali mu maaso g'ekisasi kya Mukama.
9 N'akuŋŋaanya Yuda yenna ne Benyamini n'abo abaabeeranga nabo abaava mu Efulayimu ne Manase ne mu Simyoni: kubanga baamusenga bangi nnyo nga bava mu Isiraeri, bwe baalaba nga Mukama Katonda we ali naye.
10 Awo ne bakuŋŋaanira e Yerusaalemi mu mwezi ogw'okusatu mu mwaka, ogw'ekkumi n'etaano ogw'okufuga kwa Asa.
11 Ne baweerayo ku lunaku olwo eri Mukama nga baggya ku munyago gwe baaleeta ente lusanvu n'endiga kasanvu.
12 Ne bayingira mu ndagaano okunoonya Mukama Katonda wa bajjajjaabwe n'omutima gwabwe gwonna n'emmeeme yaabwe yonna;
13 era buli atakkirizenga kunoonya Mukama Katonda wa Isiraeri attibwenga, oba muto oba mukulu, oba musajja oba mukazi.
14 Ne balayirira Mukama n'eddoboozi ddene n'okwogerera waggulu n'amakondeere n'eŋŋombe.
15 Yuda yenna ne basanyukira ekirayiro ekyo: kubanga baali balayidde n'omutima gwabwe gwonna ne bamunoonya n'okwagala kwabwe kwonna; ne bamulaba: Mukama n'abawa okuwummula enjuyi zonna.
16 Era ne Maaka nnyina Asa kabaka n'amugoba mu bwannamasole kubanga yali akoze ekifaananyi ky'omuzizo okuba Asera; Asa n'atema ekifaananyi kye n'akifuula nfuufu n'akyokera ku kagga Kidulooni.
17 Naye ebifo ebigulumivu ebyaggibwawo mu Isiraeri: naye mutima gwa Asa gwatuukirira ennaku ze zonna.
18 N'ayingiza mu nnyumba ya Katonda ebintu kitaawe bye yawonga n'ebintu bye yawonga ye yennyini, effeeza n'ezaabu n'ebintu.
19 Ne watabanga ntalo nate okutuusa omwaka ogw'asatu mu etaano ogwa Asa.


text:
Bya MOSES KIGONGO
OMUGAGGA aguze ekyalo kiramba okuli abantu abasoba mu 400 n’aziba amakubo agakigendako ng’akozesa ettaka n’omusenyu by’asima ku kirombe kye!
Bino biri ku kyalo Mengo ekisangibwa mu muluka gw’e Wansinga mu ggombolola y’e Mpunge mu disitulikiti ye Mukono.
Kiriraanye n’omwalo gw’e Katosi.
Mu bye yasibiddeyo mulimu n’essomero lya St. Lawrence Primary School, essomero lyokka eriri mu kitundu era abayizi bangi tebakyasoma.
Abatuuze beekubidde enduulu ku disitulikiti e Mukono kyokka nayo tebannafuna kuyambibwa.
Omugagga ono Charles Mutumba yagula ettaka okuva ku mutuuze omu Godfrey Kabazzi mu 2012 nga kuliko n’abatuuze.
Oluguudo olunene oluva e Nsanja ku kkoolansi adda e Katosi lwe yazibako ekitundu.
Ekyalo kisirifu kuba abamu ku batuuze baasenguka amayumba ne gasigala matongo.
Entambula yakaluba, tekyali takisi zituukayo. Bodaboda eyali ekutwalira 2000/- kati batwalira 5,000/- kubanga oluguudo baalusiba.
Bodaboda ziyita mu muwaatwa omutono ogwasigalawo.
Omutuuze Joan Nakalema yategeezezza nti Mutumba yaziba oluguudo lw’ekyalo bwe yalusimamu empompogoma z’ebinnya nga yeekwasa nti asimamu musenyu gwe yagula.
“Ffe ne bwe tumugambako tatuwulira, olaba n’ekibinja ky’abakungu okuva ku disitulikiti bajja era kw’olwo n’amasasi gaanyooka naye embeera teyakyuka,” Nakalema bwe yagambye mu nnyiike.
Omutuuze omulala Ssengendo Kaweesa, eyali akulira ebyenguudo ku disitulikiti y’e Mukono yagambye nti Mutumba yakola ensobi okuziba oluguudo nga yeekwasa ensonga ezeekuusa ku pulojekiti y'okusima omusenyu.
“Okusima omusenyu tekwenkanankana na bulamu bwa bantu. Nagezaako okumulabula nti ssinga anaagenda mu maaso n’okusima empompogoma mu luguudo yandyesanga ng'avunaaniddwa,” bwe yagambye.
Olutalo lwatandika ku ntandikwa y’omwaka guno Mutumba ng’azibye oluguudo. Okumpi nalwo, yali asimyewo oluguudo olulala naye nalwo abatuuze batya ajja kuluziba kuba era luli mu ttaka lye ate nawo waliwo omusenyu.
Kaweesa era yalaze akabi akali mu kusima empompogoma mu luguudo okuliraana ennyanja n'agamba nti kino kiteeka obulamu bw’abatuuze mu matigga kubanga ennyanja eno ekyayinza okuddamu okujjula naddala mu nkuba eno efudemba n’eyanjaaza amazzi ne gaziba empompoma abantu ne bagwamu.
Yajulizza nti kino kyaliwooko mu myaka gya 1960. “Namusaba okuziba ebimu ku binnya bino okwewala ebizibu ebiyinza okuddirira naye yeerema,” bwe yagambye.
Robert Mubiru, akulira essomero lya St.Lawrence Primacry School erisangibwa mu kitundu kino yategezezza nti, “Abazadde tebakyasindika baana baabwe kujja kusoma kubanga batya nti abamu bayinza okugwa mu mpompogoma z’ebinnya by’omusenyu bino ebyasimimwa mu kkubo.
Abazadde abamu bagamba nti abantu ab’emitima emibi bayinza okweyambisa omukisa gw’empompogoma zino okuzekwekamu ne batuusa obulabe ku baana baabwe abakeera okugenda okusoma.”
Essomero liri ku ttaka lya Mubiru naye ate oluguudo olulituukako luli mu ttaka Mutumba lye yagula ekitegeeza nti essaawa yonna ssinga tewaba kikolebwa nalyo lijja kuggalawo.
Mubiru yasabye be kikwatako okufaayo ku bulamu bw’abatuuze bakake Mutumba obutaziba luguudo oba okulekera awo okusima ebinnya ebirala by’asimamu omusenyu.
Kansala akiikirira omuluka gw’e Mpunge ku ggombolola, Zaid Mugambe yagambye: Abakungu ba disitulikiti nga bakulemberwa ssentebe Andrew Ssenyonga baazinda ekirombe ky’omugagga Mutumba nga April 15 n’abaserikale abawerako era gye byaggweera ng’omu ku bakozi b’omu kirombe ekyo akubiddwa essasi ku kugulu.
Wabula ekyatwewuunyisa ate oluvannyuma lw’ennaku bbiri zokka kwe kulaba bannannyini kirombe nga bazzeemu okukola emirimu gyabwe!
Bino okubeerawo twasooka kwemulugunya ku mpopogoma eziriraanye ekkubo lyaffe. Twatuuza olukiiko lw’ekyalo mu February ne twegeyaamu ku bulabe obutuzinze.
Waayitawo ennaku ntono ssentebe Ssenyonga n’ajja n’alaba ng’ebinnya biwanvu nnyo, nga biwezaako ffuuti nga mukaaga. Ssenyonga yatugamba nti eggombolola terina buyinza kukola luguudo, obuyinza buli waabwe ku disitulikiti.
Waayita ennaku ntono ne bakyusa oluguudo, bwe twababuuza engeri gye kikoleddwaamu, baatugamba nti baafunye yinvesita omugagga nnannyini ttaka y’agenda okutandika okukulaakulanya ekitundu!
Ssentebe Ssenyonga yatugamba nti ffe ab’eggombolola ajja kutuzimbira ekitebe kyaffe okutwebaza olw’okuba nga tubadde tukuuma ebyobugagga mu kitundu (omusenyu).
Wabula ekisinga okutwewuunyisa ate kwe kulaba ng’abamu ku bakungu ba disitulikiti okuli ne Ying. Mugisha be baaleeta ttulakita eyasengula ekkubo.
Wabula Mutumba bwe namutuukiridde yategeezezza nti abatuuze aboogera bino bannanfuusi kubanga bennyini be baamutuukirira nga bamusaba okubakulaakulanyiza ekifo kyabwe.
“Ebintu byonna ebyakolebwa ng’oluguudo luno terunnazibibwa byayita mu mateeka era byakkaanyizibwako abakulembeze b’eggombolola y’e Mpunge bonna.
Noolwekyo abatuuze basaana okusiima emirimu emirungi gye mbakoledde mu kitundu omuli eky’okubazimbira oluguudo olupya.


text:
Essuula 12
1 Kale naffe, bwe tulina olufu lw'abajulirwa olwenkana awo olutwetoolodde, twambulenga buli ekizitowa n'ekibi ekyegatta naffe, tuddukenga n'okugumiikiriza okuwakana okuteekeddwa mu maaso gaffe,
2 nga tutunuulira Yesu yekka omukulu w'okukkiriza kwaffe era omutuukiriza waakwo, olw'essanyu eryateekebwa mu maaso ge eyagumiikiriza omusalaba, ng'anyooma ensonyi, n'atuula ku mukono ogwa ddyo ogw'entebe ya Katonda.
3 Kubanga mumulowooze oyo eyagumiikiriza empaka embi ezenkana awo ez'abakola ebibi ku bo bennyini, mulemenga okukoowa, nga muddirira mu mmeeme zammwe.
4 Temunnawakana okutuusa ku musaayi nga mulwana n'ekibi:
5 era mwerabidde ekigambo ekibuulirira, ekyogera nammwe ng'abaana nti Mwana wange, tonyoomanga kukangavvula kwa Mukama, So toddiriranga bw'akunenyanga;
6 Kubanga Mukama gw'ayagala amukangavvula, Era akuba buli mwana gw'akkiriza.
7 Olw'okukangavvulwa kyemunaavanga mugumiikiriza; Katonda abakola ng'abaana; kuba mwana ki kitaawe gw'atakangavvula?
8 Naye bwe munaabeeranga awatali kukangavvulwa, okugwana okututuukako fenna, muli beebolereze, so si baana.
9 Nate twalina bakitaffe ab'omubiri gwaffe abaatukangavvulanga, ne tubassangamu ekitiibwa: tetulisinga nnyo okugonderanga Kitaawe w'emyoyo, ne tuba abalamu?
10 Kubanga bo baatukangavvuliranga ennaku si nnyingi olw'okwegasa bo; naye oyo atukangavvula olw'okutugasa, tulyoke tufune omugabo ku butukuvu bwe.
11 Okukakangavvulwa kwonna mu biro ebya kaakano tekufaanana nga kwa ssanyu wabula kwa nnaku: naye oluvannyuma kubala ebibala eby'emirembe eri abo abayigirizibwa mu kwo; bye by'obutuukirivu.
12 Kale mugololenga emikono egirengejja, n'amaviivi agakozimba;
13 era mukubirenga ebigere byammwe ama kubo amagolokofu, awenyera alemenga okugavaamu, naye awonenga buwonyi.
14 Mugobererenga emirembe eri abantu bonna, n'obutukuvu, awatali obwo siwali aliraba Mukama:
15 nga mutunuulira nnyo walemenga okuba omuntu yenna aweebuuka mu kisa kya Katonda; ekikolo kyonna eky'okukaawa kiremenga okuloka n'okubeeraliikiriza, era ne kigwagwawaza abangi;
16 walemenga okubeera omwenzi, oba atatya Katonda, nga Esawu, eyatunda obusika bwe olw'akawumbo k'emmere akamu.
17 Kubanga mumanyi nga era oluvannyuma bwe yayagala okusikira omukisa, n'agaanibwa (kubanga teyalaba bbanga lya kwenenyezaamu), newakubadde nga yagunoonya nnyo n'amaziga.
18 Kubanga temuzze ku lusozi olukwatibwako era olwaka n'omuliro, n'eri ekizikiza ekikutte zzigizigi, ne kibuyaga,
19 n'okuvuga kw'ekkondeere, n'eddoboozi ly'ebigambo; abaaliwulira ne beegayirira obutayongerwako kigambo lwa kubiri:
20 kubanga tebaakiyinza ekyalagirwa nti Newakubadde n'ekisolo bwe kikoma ku lusozi, kirikubibwa amayinja:
21 n'ebyalabika byali bya ntiisa bwe biti Musa n'okugamba n'agamba nti Ntidde nnyo era nkankanye:
22 naye muzze ku lusozi Sayuuni, ne ku kibuga kya Katonda omulamu, Yerusaalemi eky'omu ggulu, n'eri obukumi bwa bamalayika,
23 eri ekkuŋŋaaniro eddene era ekkanisa ey'ababereberye abaawandiikibwa mu ggulu, n'eri Katonda Omulamuzi wa bonna, n'eri emyoyo gy'abatuukirivu abaatuukirizibwa,
24 n'eri Yesu omubaka w'endagaano empya, n'eri omusaayi ogw'okumansira ogwogera ebirungi okusinga ogwa Abbeeri.
25 Mwekuume obutagaananga ayogera. Kubanga bali bwe bataalokoka, bwe baamugaana oyo eyabalabula ng'ayima mu nsi, ffe abakuba oyo atulabula ng'ayima mu ggulu tulisinga nnyo obutalokoka:
26 eyakankanya ensi n'eddoboozi lye mu biro biri: naye kaakano yasuubiza, ng'ayogera nti Ekyasigadde omulundi gumu ndinyeenya, si nsi yokka, naye era n'eggulu.
27 N'ekyo, nti Ekyasigadde omulundi gumu, kitegeeza okuggibwawo kw'ebyo ebikankanyizibwa, ng'ebyakolebwa, ebitakankanyizibwa biryoke bibeerewo.
28 Kale, bwe tuweebwa obwakabaka obutakankanyizibwa, tubenga n'ekisa, kituweerezese okuweereza okusiimibwa Katonda n'okwegendereza n'okutya:
29 kubanga Katonda waffe gwe muliro ogwokya.


text:
ABABUULIZI b’enjiri Abalokole n’Abasiraamu battunse mu mpaka wattuuyo ne bakirako abali mu katemba atali wa kusasulira.
Okukubaganya ebirowoozo kuno wansi w’omulamwa; ‘Abantu balokoke oba basiramuke’, kwabaddewo ku Lwomukaaga mu paaka e Jinja.
We zaaweredde essaawa 10:00 ez’olweggulo ng’abantu bajjuzza paaka era Abalokole be baasoose okubuulira nga bawakanya eddiini y’Obusiraamu nga bw’eri ey’abafere. Buli ludda lwaweereddwanga eddaakika 30 okwogera eri abantu okukakasa nti ddala lwe lutuufu.
Abalokole baabuuzizza Abasiraamu gye baggya eky’okwambala entalabuusi ku mitwe kyokka Abasiraamu ne kibalema okuddamu. Omu eyategeerekeseeko erya Abdul bwe yakutte akazindaalo, okukubaganya ebirowoozo okwabadde eokw’emirembe, ne kutabuka bwe yategeezezza ng’Abalokole bwe baasoose okunywa ku mwenge ne balyoka bajja mu lukuhhaana.
Enjuyi zombi zaavudde ku mulamwa ne beerangira ebisongovu, Abasiraamu ne baagala okugajambula Abalokole. Gye byaggweeredde ng’Abalokole babeetegudde wakati mu kuwaanyisiganya ebisongovu ne balinnya emmotoka yaabwe ne beeyongerayo.
Wabula ye Sheikh Abdul Salim Mbogo, eyabadde omugenyi omukulu, yasabye abantu okuyiga okukuuma obuntubulamu n’ategeeza ng’Omusiraamu n’Omulokole bwe watali njawulo kuba bonna bava wa Katonda. Yabasabye era baleme kweyawulamu lwa byabufuzi wabula bakolerere enkulaakulana.
Mbogo yasabye abasiramu okubeera abegendereza ennyo mu biseera bino ebilimu okulonda nti era obussente ssente obuva eri bannabyabufuzzi buleme kubawuula.
Yayongedde nasaba abakulembezze abanaaba bayisemu n’abanagwa balem kwawukana wabula bakolere wamu basobole okutwala eggwanga mu maaso.


text:
Ebyongerezeddwako A
A6-A Ekipande: Bannabbi ne Bakabaka ba Yuda ne Isirayiri (Ekitundu 1)
A6-B Ekipande: Bannabbi ne Bakabaka ba Yuda ne Isirayiri (Ekitundu 2)
A7-A Ebintu Ebikulu Ebyaliwo mu Bulamu bwa Yesu ku Nsi—Ebyaliwo nga Yesu Tannatandika Buweereza Bwe
A7-B Ebintu Ebikulu Ebyaliwo mu Bulamu bwa Yesu ku Nsi—Yesu Atandika Obuweereza Bwe
A7-C Ebintu Ebikulu Ebyaliwo mu Bulamu bwa Yesu ku Nsi—Obuweereza bwa Yesu mu Ggaliraaya (Ekitundu 1)
A7-D Ebintu Ebikulu Ebyaliwo mu Bulamu bwa Yesu ku Nsi—Obuweereza bwa Yesu mu Ggaliraaya (Ekitundu 2)
A7-E Ebintu Ebikulu Ebyaliwo mu Bulamu bwa Yesu ku Nsi—Obuweereza bwa Yesu mu Ggaliraaya (Ekitundu 3)
A7-F Ebintu Ebikulu Ebyaliwo mu Bulamu bwa Yesu ku Nsi—Obuweereza bwa Yesu Ebuvanjuba wa Yoludaani
A7-G Ebintu Ebikulu Ebyaliwo mu Bulamu bwa Yesu ku Nsi—Yesu Amaliriza Obuweereza Bwe mu Yerusaalemi (Ekitundu 1)
A7-H Ebintu Ebikulu Ebyaliwo mu Bulamu bwa Yesu ku Nsi—Yesu Amaliriza Obuweereza Bwe mu Yerusaalemi (Ekitundu 2)


text:
Chapter 139
1 Ai Mukama, wannoonya nze, wammanya.
2 Omanyi bwe ntuula, era bwe ngolokoka, Otegeera okulowooza kwange nga kukyali wala.
3 Onoonyeza ddala ekkubo lyange n'okwebaka kwange, Era omanyi amagenda gange gonna.
4 Kubanga simuli kigambo mu lulimi lwange, Laba, ai Mukama, ggwe ky'otomanyira ddala.
5 Onzingizizza mu maaso n'ennyuma, Era ontaddeko omukono gwo.
6 Okumanya okuliŋŋanga okwo kwa kitalo, kunnema; Kwa waggulu, siyinza kukutuukako.
7 Naagenda wa okuva eri omwoyo gwo? Oba naddukira wa amaaso go?
8 Bwe nnaalinnya mu ggulu, nga gy'oli: Bwe nnaayala obuliri bwange mu magombe, laba, nga gy'oli.
9 Bwe nnaatoola ebiwaawaatiro eby'enkya, Ne ntuula mu bifo eby'ennyanja ebiri ewala ennyo;
10 Newakubadde eyo omukono gwo gunannuŋŋamya, N'omukono gwo ogwa ddyo gunankwata.
11 Bwe ndyogera nti Enzikiza teereme kumbikkako, N'omusana ogunneetoolodde gunaaba ekiro;
12 Newakubadde enzikiza teyeekisa eri ggwe, Naye ekiro kyaka ng'omusana: Kubanga enzikiza n'omusana bifaanana w'oli.
13 Kubanga ggwe olina omwoyo gwange: Wambikkako mu lubuto lwa mmange.
14 Naakwebazanga; kubanga okukolebwa kwange kwa ntiisa, kwa kitalo: Emirimu gyo gya kitalo; N'ekyo emmeeme yange ekimanyidde ddala.
15 Tewakisibwa mubiri gwange, Bwe nnakolerwa mu kyama, Bwe nnatondebwa n'amagezi amangi mu bya wansi eby'ensi.
16 Amaaso go gaalaba omubiri gwange nga tegunnatuukirira, Ne mu kitabo kyo ebitundu byange byonna ne biwandiikibwa.
17 Era n'ebirowoozo byo nga bya muwendo mungi gye ndi, ai Katonda! Bwe bigattibwa awamu nga bingi!
18 Bwe mba mbibaze, bisinga omusenyu omuwendo: Bwe nzuukuka, nga nkyali wamu naawe.
19 Tolirema kutta babi, ai Katonda: Kale muve gye ndi, mmwe abasajja abayaayaanira omusaayi.
20 Kubanga bakwogerako bubi, N'abalabe bo balayirira bwereere erinnya lyo.
21 Sibakyawa abo, ai Mukama, abakukyawa ggwe? Sinyiigira abo abakugolokokerako?
22 Mbakyawa okukyawa okutuukiridde Mbayita balabe bange.
23 Onkebere, ai Katonda, omanye omutima gwange: Onkeme, omanye ebirowoozo byange:
24 Olabe ng'ekkubo lyonna ery'obubi liri mu nze, Era onnuŋŋamyanga mu kkubo eritakoma.


text:
Essuula 5
1 Naye omuntu erinnya lye Ananiya ne Safira mukazi we n'atunda ebibye,
2 ne yeeterekerako ku muwendo, mukazi we naye ng'amanyi, n'aleetako kitundu butundu n'ateeka ku bigere by'abatume.
3 Naye Peetero n'agamba nti Ananiya, Setaani akujjulizza ki omutima gwo okulimba Omwoyo Omutukuvu, ne weeterekerako ku muwendo gw'ennimiro?
4 Bwe yali eyo, teyali yiyo? Era bwe yamala okutundibwa, teyali mu buyinza bwo? Kiki ekikuteesezza mu mutima okukola bw'oti? Tolimbye bantu, naye Katonda.
5 Ananiya bwe yawulira ebigambo ebyo, n'agwa n'atondoka. Entiisa nnyingi n'ekwata bonna abaawulira ebyo.
6 Abalenzi ne bayimuka ne bamuzinga, ne bamutwala ne bamuziika.
7 Awo olwatuuka waali wayiseewo essaawa ssatu mukazi we naye n'ayingira nga tamanyi bwe bibadde.
8 Peetero n'amuddamu nti Mbuulira, mwatunda ennimiro omuwendo bwe gutyo? N'agamba nti Weewaawo, bwe guti.
9 Naye Peetero n'amugamba nti Kiki ekibatabaganyizza okukema Omwoyo gwa Mukama? Laba, ebigere byabwe abaziise balo biri ku luggi, banaakutwala naawe.
10 Amangu ago n'agwa ku bigere bye, n'atondoka: abalenzi bwe baayingira ne bamusanga ng'afudde, ne bamutwala ne bamuziika wamu ne bba.
11 Entiisa nnene n'ekwata ekkanisa yonna ne bonna abaawulira ebyo.
12 Obubonero n'eby'amagero bingi ne bikolebwanga n'emikono gy'abatume mu bantu; bonna baali mu kisasi kya Sulemaani n'omwoyo gumu.
13 So n'abalala tewaali n'omu eyayaŋŋanga okwegatta nabo; naye abantu ne babagulumizanga;
14 abakkiriza ne beeyongeranga okwegatta ne Mukama waffe, bangi abasajja n'abakazi;
15 n'okuleeta ne baleetanga mu makubo abalwadde ne babateekanga ku mikeeka ne ku bitanda, Peetero bw'anajja ekisiikirize kye kituuke ku bamu.
16 Era ebibiina ne bikuŋŋaananga nga biva mu bibuga ebiriraanye Yerusaalemi, nga baleeta abalwadde n'abaali babonyaabonyezebwa dayimooni; ne bawonyezebwanga bonna.
17 Naye n'ayimuka kabona asinga obukulu ne bonna abaali naye (kye kitundu eky'Abasaddukaayo), ne bajjula obuggya,
18 ne bakwata abatume ne babateeka mu kkomera ly'abantu bonna.
19 Naye malayika wa Mukama ekiro n'aggulawo enzigi ez'ekkomera, n'abafulumya, n'agamba nti
20 Mugende, muyimirire, mubuulire mu yeekaalu abantu ebigambo byonna eby'obulamu buno.
21 Bwe baawulira ne bayingira mu yeekaalu mu matulutulu, ne bayigiriza. Naye kabona asinga obukulu n'ajja n'abaali naye, n'ayita olukiiko n'abakadde bonna ab'abaana ba Isiraeri, n'atuma mu kkomera okubaleeta.
22 Naye abaami abaagenda tebaabasanga mu kkomera, ne bakomawo, ne boogera
23 nga bagamba nti Ekkomera tusanze nga lisibiddwa bulungi ddala n'abakuumi nga bayimiridde ku nzigi; naye bwe tugguddewo, tetusanzeemu muntu.
24 Bwe baawulira ebigambo ebyo omukulu wa yeekaalu ne bakabona abakulu, ne basoberwa mu bweraliikirivu bwabwe ekigambo kino nga bwe kijja okubuna.
25 Omuntu n'ajja n'ababuulira nti Laba, abantu bali be mwateese mu kkomera bali mu yeekaalu bayimiridde nga bayigiriza abantu.
26 Awo omukulu n'abaami ne bagenda ne babaleeta, si lwa maanyi, kubanga baali batya abantu baleme okubakuba amayinja.
27 Ne babaleeta ne babateeka mu maaso g'olukiiko. Kabona asinga obukulu n'ababuuza
28 ng'agamba nti Okulagira twabalagira obutayigirizanga mu linnya eryo: era, laba, mujjuzizza Yerusaalemi okuyigiriza kwammwe, ne mwagala okuleeta ku ffe omusaayi gw'omuntu oyo.
29 Naye Peetero n'abatume ne baddamu ne bagamba nti Kigwana okuwulira Katonda okusinga abantu.
30 Katonda wa bajjajjaffe yazuukiza Yesu gwe mwatta mmwe bwe mwamuwanika ku muti.
31 Oyo Katonda yamulinnyisa ku mukono gwe ogwa ddyo okubeera omukulu era omulokozi, okuwaayo eri Isiraeri okwenenya n'okuggibwako ebibi:
32 naffe ffe bajulirwa b'ebigambo ebyo, era n'Omwoyo Omutukuvu, Katonda gwe yawa abamugondera.
33 Naye bo bwe baawulira ne balumwa nnyo, ne baagala okubatta.
34 Naye omuntu n'ayimirira mu lukiiko, Omufalisaayo, erinnya lye Gamalyeri, omuyigiriza w'amateeka, alina ekitiibwa mu bantu bonna, n'alagira bazze abasajja ebweru akaseera:
35 n'abagamba nti Abasajja Abaisiraeri, mwekuume eby'abantu bano, kye mugenda okubakolako.
36 Kubanga edda mu biro ebyayita Syuda yagolokoka ng'agamba nti ye muntu omukulu, abantu nga bikumi bina ne beegatta naye: n'attibwa, bonna abaamuwulira ne basaasaana, emirerembe ne gikoma.
37 Oluvannyuma lwe n'agolokoka Yuda Omugaliraaya mu nnaku ez'okuwandiikibwa, n'atwala ekibiina okumugoberera: n'oyo n'abula, bonna abaamuwulira ne basaasaana.
38 Ne kaakano mbagamba nti Mwebalame abantu bano, mubaleke: kubanga okuteesa kuno n'omulimu guno oba nga bivudde mu bantu, birizikirira;
39 naye oba nga bya Katonda, temuyinza kubizikiriza; muleme okulabika ng'abalwana ne Katonda.
40 Ne bamuwulira: ne bayita abatume, ne babakuba, ne balagira obutayogeranga mu linnya lya Yesu, ne babata.
41 Awo ne bava mu maaso g'olukiiko nga basanyuka kubanga basaanyizibbwa okukwatibwa ensonyi olw'Erinnya.
42 Buli lunaku mu yeekaalu ne mu nnyumba eka tebaayosanga kuyigirizanga n'okubuuliranga Yesu nga ye Kristo.


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
11 Awo Yesu bwe yamala okuwa abayigirizwa be ekkumi n’ababiri ebiragiro, n’avaayo n’agenda okuyigiriza n’okubuulira mu bibuga ebirala.+
2 Naye Yokaana eyali mu kkomera+ bwe yawulira Kristo bye yali akola, n’atuma abayigirizwa be+
3 bamubuuze nti: “Ye ggwe Wuuyo gwe tubadde tulindirira, oba tulindirire mulala?”+
4 Yesu n’abaddamu nti: “Mugende mubuulire Yokaana bye muwulira ne bye mulaba:+
5 Abazibe b’amaaso balaba,+ abalema batambula, abagenge+ bawona ne balongooka, bakiggala bawulira, abafu bazuukizibwa, n’abaavu babuulirwa amawulire amalungi.+
6 Alina essanyu oyo ateesittala ku lwange.”+
7 Abo bwe baagenda, Yesu n’atandika okubuulira ekibiina ky’abantu ebikwata ku Yokaana, ng’agamba nti: “Mwagenda kulaba ki mu ddungu?+ Olumuli oluyuuyizibwa empewo?+
8 Kati olwo mwagenda kulaba ki? Omusajja ayambadde engoye ennungi? Abo abambala engoye ennungi babeera mu nnyumba za bakabaka.
9 Ddala lwaki mwagenda mu ddungu? Mwagenda kulaba nnabbi? Mazima mbagamba nti oyo gwe mwagenda okulaba mukulu nnyo okusinga nnabbi.+
10 Oyo ebyawandiikibwa gwe byogerako nti: ‘Laba! Ntuma omubaka wange akukulemberemu; oyo ajja kukuteekerateekera ekkubo!’+
11 Mazima mbagamba nti, mu abo abaazaalibwa abakazi, tewabangawo muntu asinga Yokaana Omubatiza; naye oyo asembayo okuba owa wansi mu Bwakabaka obw’omu ggulu amusinga.+
12 Naye okuva mu kiseera kya Yokaana Omubatiza okutuuka kati, Obwakabaka obw’omu ggulu abantu bwe baluubirira, era abo ababuluubirira babufuna.+
13 Kubanga Bannabbi bonna n’Amateeka baalagula okutuusa mu kiseera kya Yokaana;+
14 era ka mube nga mukikkiriza oba nedda, oyo ye ‘Eriya eyali ow’okujja.’+
15 Oyo alina amatu awulire.
16 “Abantu b’omulembe guno nnaabageraageranya ku ani?+ Balinga abaana abato abatuula mu katale ne bakoowoola bannaabwe,
17 nga babagamba nti, ‘Twabafuuyira endere ne mutazina; twakuba ebiwoobe, ne mutanakuwala.’
18 Mu ngeri y’emu, Yokaana yajja nga talya era nga tanywa, naye abantu ne bagamba nti, ‘Aliko dayimooni.’
19 Omwana w’omuntu yajja ng’alya era ng’anywa,+ naye abantu ne bagamba nti: ‘Laba! Omusajja ow’omululu era omutamiivu, mukwano gw’abasolooza omusolo n’aboonoonyi.’+ Ebintu eby’obutuukirivu omuntu by’akola bye biraga nti wa magezi.”+
20 Awo n’atandika okuvumirira ebibuga gye yakolera ebyamagero ebisinga obungi kubanga abantu baamu tebeenenya:
21 “Zikusanze ggwe Kolaziini! Zikusanze ggwe Besusayida! kubanga ebyamagero ebyakolebwa mu mmwe singa byakolebwa mu Ttuulo ne Sidoni, abaayo bandibadde beenenya dda ne batuula mu vvu nga bambadde ebibukutu.+
22 Naye mbagamba nti, ku Lunaku olw’Okusalirako Omusango ekibonerezo kyammwe kiriba kinene nnyo okusinga ekya Ttuulo ne Sidoni.+
23 Ate ggwe Kaperunawumu,+ oligulumizibwa okutuuka ku ggulu? Ojja kukka emagombe;+ kubanga ebyamagero ebyakolebwa mu ggwe singa byakolebwa mu Sodomu, singa ne leero kikyaliwo.
24 Naye mbagamba nti, ku Lunaku olw’Okusalirako Omusango ekibonerezo kyo kiriba kinene nnyo okusinga ekya Sodomu.”+
25 Awo Yesu n’agamba nti: “Nkutendereza mu lujjudde Kitange Mukama w’eggulu n’ensi, kubanga ebintu bino wabikweka abagezi n’abayivu, n’obibikkulira abaana abato.+
26 Weewaawo, Ai Kitange, kubanga bw’otyo bwe wasiima.
27 Kitange+ ampadde ebintu byonna, era tewali amanyi bulungi Mwana wabula Kitange;+ era tewali amanyi bulungi Kitange wabula Omwana, n’oyo yenna Omwana gw’aba ayagadde amanye Kitaawe.+
28 Mujje gye ndi mmwe mmwenna abategana era abazitoowereddwa, nange nnaabawummuza.
29 Mwetikke ekikoligo kyange era muyigire ku nze, kubanga ndi muteefu era muwombeefu mu mutima,+ era mulifuna ekiwummulo mu bulamu bwammwe.
30 Kubanga ekikoligo kyange kyangu okusitula n’omugugu gwange si muzito.”
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Matayo 11
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg